Kisah 5 Marhaen yang Menderma Jutaan Ringgit Selepas Meninggal Dunia

Anda mungkin menyangka pekerja-pekerja 'biasa' seperti setiausaha, guru dan tukang cuci tidak mungkin mampu menyimpan wang yang banyak dengan gaji yang diperolehi. Apatah lagi jika hidup di kota raya dengan kos sara hidup yang tinggi.

Berita mengenai jutawan yang menderma jutaan ringgit untuk kebajikan sudah selalu kita baca. Walau bagaimanapun, tahukah anda, wujud golongan marhaen yang kaya dalam diam dan mampu meninggalkan wasiat serta harta bernilai berjuta ringgit selepas mereka mati?

Sepanjang hayat mereka, tiada siapa yang mengetahui jumlah sebenar wang di dalam akaun bank mereka. Dermawan sebegini kebiasaannya mempunyai beberapa ciri yang sama. Kebanyakan mereka tidak mempunyai anak dan tiada pewaris lain. Disebabkan itulah mereka mampu mempunyai simpanan wang yang besar dengan hanya gaji kecil yang diperolehi.

Menurut Stacy Palmer, editor "the Chronicle of Philantrophy," golongan bujang dermawan ini sering memikirkan cara terbaik untuk meninggalkan harta mereka dan warisan bagaimanakah yang ingin ditinggalkan.

Setiap kali Jane Lockshin keluar makan tengah hari bersama ibu saudaranya, Sylvia Bloom, dia pasti akan mendesak untuk membayar. Lagipun Jane berasa kasihan dengan ibu saudaranya yang merupakan seorang balu selama lebih 10 tahun dan bekerja sebagai seorang setiausaha di sebuah firma guaman untuk menyara hidup. Pendek kata, Jane tidak mahu menyusahkan Sylvia.

Sylvia yang tinggal di sebuah apartment satu bilik di Brooklyn akan menaiki kereta api bawah tanah ke mana-mana sahaja dia pergi. Dia bekerja sepenuh masa di firma guaman tersebut sehinggalah berusia 96 tahun.

Apabila Sylvia menghembuskan nafasnya yang terakhir pada tahun 2016 ketika berusia 97 tahun, semua orang terkejut apabila mendapat tahu yang dia telah meninggalkan hartanah bernilai jutaan dolar.

Apa yang lebih mengejutkan, dia meninggalkan wasiat sebanyak 8.2 juta dolar untuk kebajikan. Sebanyak 6 juta dolar disalurkan kepada program pendidikan anjuran Henry Street Settlement, iaitu sebuah organisasi perkhidmatan sosial di New York manakala 2 juta dolar lagi dimasukkan ke tabung-tabung biasiswa pendidikan, termasuklah bekas kolej Sylvia sendiri, Hunter College.

Menurut Jane, mendiang ibu saudaranya memiliki banyak harta dan tiada sesiapapun yang dapat menghidu kekayaannya itu sepanjang hayatnya. Dana pemberian Sylvia kepada Henry Street Settlement itu juga merupakan sumbangan terbesar yang pernah diterima sepanjang 126 tahun penubuhan agensi itu.

Sebagai seorang remaja yang membesar di Milwaukee, Leonard Gigowski menaiki bas pada jam 6:30 pagi setiap hari untuk ke St. Francis Minor Seminary, iaitu sebuah sekolah menengah aliran Katolik (kini dikenali sebagai St. Thomas More High School).

Selepas bertugas sebagai anggota tentera laut, Leonard bekerja sebagai seorang penjual daging dan pekedai runcit. Dia tidak pernah berkahwin namun tidak pernah melupakan sekolah St. Thomas More. Leonard kerap melawat sekolah lamanya dan mempunyai hubungan akrab dengan pihak sekolah serta pelajar di situ. Adakalanya dia akan singgah makan tengah hari bersama pelajar di kafe sekolah.

Pernah suatu ketika, Leonard tiba-tiba bangkit ketika sedang menjamah hidangan sambil menyanyikan sorakan sekolah. Pelajar yang dianggap Leonard sebagai anak-anak sendiri di sekelilingnya terus tersenyum dan ikut serta bersorak bersama-sama.

Semasa ulang tahun kelahiran Leonard yang ke-90 pada tahun 2015, pihak pengurusan sekolah telah mengatur satu kejutan istimewa untuknya. Pelajar-pelajar di situ berkumpul dan menyanyikan lagu "Selamat Hari Jadi" beramai-ramai sebelum Leonard mengetuai bacaan doa. Namun, tiga bulan kemudian seluruh warga sekolah kesedihan apabila Leonard meninggal dunia.

Dalam pada mereka sedang diselubungi kesedihan, mereka juga menerima satu lagi berita yang menggemparkan. Presiden sekolah, Mary McIntosh, hampir terjatuh dari kerusi apabila mendapat tahu Leonard telah meninggalkan sumbangan biasiswa sebanyak $13 juta untuk sekolah itu.

Walaupun dia merupakan seorang jutawan, Leonard sentiasa hidup dengan penuh merendah diri. Rakannya, Larry Haskin, merangkap peguam yang membantu Leonard menubuhkan Yayasan Pendidikan Katolik Leonard Gigowski memberitahu yang Leonard menyimpan wang dengan niat untuk membantu pelajar di St. Thomas More. Dia berasa bersyukur kepada Tuhan kerana memberi peluang pada dirinya menerima pendidikan Katolik di situ. Maka, sebagai tanda penghargaan kepada pihak sekolah, dia ingin membantu pula lapisan generasi yang baru.

Margaret Southern ialah seorang guru pendidikan khas dari Greenville, South Carolina yang meninggal dunia pada tahun 2012 ketika berusia 94 tahun.

Margaret sangat sayangkan kanak-kanak selain merupakan seorang pencinta haiwan. Sebelum dia membenarkan Naib Presiden Pengurusan Kekayaan UBS, Mike Shain, menguruskan pelaburannya, Mike perlu berjanji yang dia akan menjaga Molly, iaitu anjing daschund peliharaan Margaret sekiranya sesuatu terjadi kepada dirinya.

Namun demikian, Molly menemui ajal terlebih dahulu beberapa tahun sebelum Margaret. Selepas kehilangan Molly, Margaret tetap meneruskan perjuangannya untuk memelihara dan melindungi haiwan, terutama sekali haiwan-haiwan terbiar.

Apabila Margaret meninggal dunia, dia telah meninggalkan separuh daripada hartanya yang bernilai $8.4 juta kepada Persatuan Kemanusiaan Greenville. Apa yang menarik, Margaret tidak pernah berhubungan atau mengenali sesiapapun dari organisasi tersebut.

Separuh lagi hartanya disalurkan kepada Yayasan Komuniti Greenville yang kemudiannya telah membahagikan wang sumbangan itu kepada beberapa organisasi dalam bidang pendidikan awal kanak-kanak serta pendidikan khas kanak-kanak. Selain itu, Margaret juga ada meninggalkan sebahagian hartanya kepada beberapa orang rakan baik serta ahli keluarga.

Menurut Susan Shi, pengasas dan bekas profesor di Institut Penyelidikan Kejayaan Kanak-kanak yang telah menerima sumbangan sebanyak $25,000, penerimaan dana itu merupakan sesuatu yang mengejutkan daripada seseorang yang tidak disangka-sangka. Walau bagaimanapun, ia amat menggembirakan kerana masih wujud manusia berhati mulia yang benar-benar mengambil berat tentang komuniti dan pendidikan kanak-kanak.

Berita kekayaan Margaret juga mengejutkan hampir semua orang yang mengenalinya. Ini disebabkan dia tinggal di sebuah rumah sederhana dan memandu kereta Cadillac kelabu yang sama sejak tahun 80-an. Harta terkumpul Margaret datang dari beberapa saham yang ditinggalkan mendiang suaminya yang meninggal dunia pada tahun 1983. Tidak pernah berbelanja banyak untuk diri sendiri, dia kemudian menambah sedikit demi sedikit nilai saham tersebut, semata-mata untuk didermakan kepada orang lain.

Ronald Read merupakan seorang atendan pam minyak dan tukang cuci di JCPenney di Brattleboro, Vermont. Setiap hari, dia akan membaca akhbar Wall Street Journal untuk mengikuti perkembangan pelaburannya dalam saham syarikat Ford, IBM, Procter & Gamble dan CVS Health. Semasa meninggal dunia pada tahun 2014 ketika berusia 92 tahun, Ronald meninggalkan harta sebanyak $8 juta.

Walaupun dia sentiasa memantau wang miliknya namun dia sangat jarang berbelanja. Selepas satu mesyuarat bersama peguamnya, Laurie Rowell, Laurie mendesak untuk menemani anak guamnya yang lemah berjalan menuju ke kereta. Mereka berjalan menaiki bukit yang curam melepasi banyak tempat letak kereta yang kosong. Apabila tiba di tepi kereta Toyota Yaris milik Ronald di atas bukit, barulah Laurie sedar mengapa dia memilih untuk parkir di situ - kerana tiada meter tempat letak kereta.

Menurut Laurie, jika anda tidak mengenali Ronald, anda mungkin menyangka yang dia adalah seorang yang tidak berduit. Malah, pada awalnya, Ronald juga tidak mahu Laurie menemaninya ke kereta kerana takut Laurie akan mengenakan caj bagi masa yang digunakan.

Sifat terlalu berjimat Ronald sering disalah anggap sebagai seorang gelandangan yang miskin. Pada suatu pagi, seorang pelanggan yang berbaris di hadapan Ronald untuk membeli kopi terlihat pakaiannya yang lusuh dan koyak. Dia terus membayarkan kopi Ronald kerana menyangka dia tidak mempunyai wang.

Kopi 'percuma' Ronald pada hari itu dan hari-hari lain diperolehi dari Hospital Memorial Brattleboro yang menghidangkan kopi java terbaik di pekan itu. Menurut Laurie, kedai kopi hospital itu amat akrab dan menjaga Ronald dengan baik. Oleh itu, setelah kematian Ronald, pihak pengurusan hospital terkejut apabila mendapat tahu yang Ronald meninggalkan asetnya yang bernilai $5 juta untuk kegunaan hospital.

Anak tiri Ronald, Philip Brown, memberitahu Brattleboro Reformer sememangnya ada beberapa kenalan yang mengetahui tentang pelaburan saham Ronald. Walau bagaimanapun, tiada siapa yang menyangka nilainya adalah sebanyak itu.

Bukan semua marhaen dermawan ini menjadi jutawan dengan berjimat dan menyimpan. Kathleen Magowan misalnya, seorang guru dari Simsbury, Connecticut, tidak mengetahui langsung yang dia sebenarnya adalah seorang jutawan sehinggalah sebelum dia meninggal dunia pada tahun 2011 semasa berusia 87 tahun.

Tidak lama sebelum menghembuskan nafas terakhir, dia telah mengunjungi sebuah firma guaman kecil untuk mendapatkan bantuan untuk menguruskan harta yang dimiliki. Apabila ditanya berapakah anggaran nilai aset yang dimiliki, Kathleen menjawab hanya sekitar $40,000. Namun, angka sebenar adalah sekitar $6 juta.

Semasa masih hidup, pasangan kembarnya, Robert Magowan, sentiasa menjaga hal ehwal kewangan mereka berdua sehingga dia meninggal dunia pada tahun 2010.

Mungkin bagi sesetengah orang lain, mereka akan terus berbelanja besar apabila tiba-tiba menjadi jutawan dalam sekelip mata. Namun, Kathleen lebih mementingkan amal kebajikan. Dia telah mewasiatkan sehingga 5 juta dolar kepada 15 organisasi, termasuklah pemberian hadiah-hadiah lain untuk ahli keluarga dan jiran tetangga. Selain itu, sebanyak setengah juta dolar dibahagikan dan disalurkan kepada bekas kolejnya, University of St. Joseph di West Hartford, rumah penjagaan McLean di mana Kathleen menghabiskan hari-hari terakhirnya dan juga sekolah awam Simsbury iaitu tempat dia mengajar selama 35 tahun.

Menurut Deene Morris, bekas pengarah penubuhan tabung McLean, Kathleen diingati sebagai seorang guru yang mempunyai sepasang mata yang bersinar-sinar. Dia gemar berbual-bual dengan pelbagai lapisan masyarakat dan semua orang sayangkan Kathleen.


Orang Jarawa di Pulau Andaman : Mangsa Perniagaan Safari Manusia

Berbanding dengan jiran mereka yang tinggal di Pulau Sentinel Utara, suku Jarawa yang tinggal di gugusan kepulauan Andaman, di bawah pemerintahan kerajaan India mempunyai nasib yang berbeza.

Orang Sentinel yang tinggal dilindungi kerajaan mereka daripada diganggu dunia luar, tetapi bagi orang Jarawa - perlindungan serupa tidak diberikan. Dengan pembukaan sebuah jalan sepanjang 230.7 km yang digelarkan sebagai Jalan Besar Andaman, menghubungkan beberapa pekan besar di sekitar kepulauan tersebut

Jalan itu memendekkan masa perjalanan yang sebelum itu mengambil masa 10 hingga 12 jam, membantu membangunkan pekan-pekan kecil di sekitarnya. Walau bagaimanapun, secara tak langsung menyambung masyarakat Jarawa dengan dunia luar sehingga menyebabkan perubahan besar dalam hidup mereka.

Tidak banyak yang diketahui berkenaan orang Jarawa. Mereka menampakkan rupa paras mirip orang Afrika, dengan pelbagai teori wujud cuba menjelaskan asal-usul mereka. Mereka juga dikatakan antara waris kumpulan manusia pertama yang meninggalkan benua Afrika, keluar menjelajah dunia.

Ketika ini, dianggarkan terdapat lebih 400 orang ahli masyarakat Jarawa yang masih hidup mengamalkan budaya dan tradisi nenek moyang mereka. Daripada jumlah keseluruhan mereka, sekitar 40 atau 50 orang individu akan diletakkan dalam satu kumpulan yang dinamakan 'chaddas.' Chaddas bererti rumah.

Setiap hari dengan menggunakan peralatan seperti busur dan anak panah, mereka akan memburu hasil hutan seperti babi dan kura-kura atau ikan, ketam dan belut di lautan, untuk dijadikan makanan. Buah-buahan, akar kayu dan madu turut sama menjadi sebahagian daripada keperluan ruji mereka.

Berikutan pembukaan jalan besar yang menghubungkan mereka dengan dunia luar, beberapa kajian terhadap orang Jarawa telah berjaya dijalankan. Sangat mengagumkan apabila diukur tahap kondisi badan mereka senantiasa berada dalam keadaan optimal. Mereka juga mempunyai pengetahuan yang mendalam berkenaan lebih 150 jenis tumbuhan dan 350 spesis haiwan.

Pembinaan jalan besar itu menyedarkan masyarakat Jarawa berkenaan kelompok manusia lain yang ada. Satu insiden pada tahun 1996 menjadi pencetus kepada permulaan komunikasi. Seorang pemuda Jarawa bernama Enmai patah kakinya semasa keluar mencari makanan dan dikejarkan ke hospital. Selepas mendapat rawatan, Enmai pulang dan menceritakan kepada sukunya tentang dunia luar.

Kejadian itu mengubah pandangan orang Jarawa serba-sedikit. Beberapa individu Jarawa mula memberanikan diri meninggalkan kawasan hutan mereka, berkunjung ke pekan dan penempatan terdekat. Keterbukaan ini menyebabkan kerajaan India mula mewujudkan hubungan rasmi dengan komuniti Jarawa pada tahun 1997.

Bagaimanapun, masalah kecil mula timbul di kalangan orang Jarawa akibat hubungan ini. Semakin ramai anak muda mereka mula berjinak-jinak dengan rokok, alkohol dan apa saja yang boleh memberikan keseronokan. Walaupun begitu, jika dibandingkan dengan masalah sebenar mereka - keseronokan yang mula ditagih anak muda mereka agak kecil saja kesannya.

Mula menjadi buah mulut orang ramai, nama masyarakat Jarawa mula disebut-sebut sebagai salah satu tarikan pelancong. Bagaimanapun, kerajaan India cuba melindungi masyarakat tersebut dengan menempatkan pegawai polis bagi melindungi kawasan mereka namun rasuah dan wang ringgit lebih berkuasa.

Pihak berkuasa didapati menyalah gunakan kedudukan mereka untuk mendapatkan habuan - mengaturkan 'lawatan rasmi' pelancong ke dalam penempatan orang Jarawa dengan bayaran yang agak tinggi, sekitar RM1250 untuk setiap satu ekspedisi. Dengan menaiki bas, kumpulan pelancong tadi akan dibawa sehinggalah ke penghujung jalan besar Andaman, di mana kebiasaanya komuniti Jarawa akan berada di tepi jalan.

Apa yang lebih menakutkan - orang Jarawa yang ada di tepi jalan seakan-akan sudah dilatih untuk meminta daripada pelancong apa saja, seperti pengemis. Semua wang dan barangan yang berjaya dipungut, akan diserahkan pada pegawai-pegawai polis yang ada ditukar kepada barangan lain, seperti rokok, arak atau makanan.

Gelagat pelancong di dalam bas juga memalukan. Melihat sendiri di depan mata orang Jarawa, ramai yang mula melontarkan biskut atau pisang kepada mereka, seolah-olah mereka berada di safari yang laparkan makanan.

Semakin lama, kawasan pertanian dan perladangan yang diusahakan oleh pengusaha mula mencerobohi kawasan tempat tinggal orang Jarawa. Satu usaha memindahkan mereka pada tahun 2004 gagal dan kerajaan India memutuskan untuk membiarkan saja orang Jarawa di lokasi asal mereka, dengan kawalan ke atas mereka diperketatkan.

Proses asimilasi orang Jarawa ke dalam masyarakat India sehingga ke hari ini tidak dilakukan, kerana tidak ada kemahuan daripada orang Jarawa untuk meninggalkan corak hidup mereka.

Usaha kerajaan India bagi melindungi orang Jarawa harus dipuji, selepas mahkamah memutuskan untuk menutup sebahagian daripada jalan besar Andaman pada tahun 2002, namun larangan itu tidak diendahkan menyebabkan jalan itu terus digunakan; termasuklah aktiviti safari manusia yang popular itu.

Sebuah video tahun 2012 yang ditangkap pelancong, memaparkan beberapa orang gadis Jarawa diminta menari untuk mendapatkan hadiah - membuka lebih banyak diskusi tentang nasib yang menimpa orang Jarawa. Pada tahun 2013, kempen yang dijalankan berjaya mewujudkan larangan penggunaan jalan tersebut secara berleluasa, dengan hanya empat kali laluan dibuka bagi kegunaan setiap hari.

Sebuah laluan air pada tahun 2017 dibuka bagi menghubungkan jeti di penghujung pulau tersebut serta mampu mengelakkan kawasan tempat tinggal orang Jarawa daripada dilalui. Malangnya, banyak pihak tetap berkeras mahu menggunakan jalan darat yang lebih cepat seterusnya mendedahkan lagi orang Jarawa kepada awam, menjadi tontonan dan usikan pelancong yang hadir.

Sama ada perlu atau tidak mereka diasimilasikan, memang keputusan itu sepatutnya jatuh ke tangan merek. Tetapi apabila manusia yang kononnya berakal tidak mahu menggunakan pemikiran mereka - sesiapa saja pun boleh menjadi mangsa, apatah lagi orang yang primitif seperti orang Jarawa.


10 Sahabat Rasulullah S.A.W Yang Telah Dijamin Masuk Syurga

Mendapat nikmat syurga Allah S.W.T adalah matlamat utama semua orang yang bergelar Islam. Walaupun sejahat manapun seseorang itu, hatinya pasti menginginkan syurga.

Di zaman Rasulullah S.A.W, antara salah satu cara untuk mendapatkan syurga Allah S.W.T adalah dengan berkorban dalam perang-perang menentang musuh Islam sehingga syahid.

Baginda mempunyai ramai sahabat-sahabat yang sangat setia dan sanggup berkorban apa sahaja. Dan dalam semua sahabat Rasulullah S.A.W, ada di antara mereka yang telah dijamin untuk masuk syurga.

iluminasi.com kongsikan 10 sahabat Rasulullah S.A.W yang telah dijanjikan syurga oleh Allah S.W.T..

Abu Bakar As-Siddiq adalah lelaki pertama yang mengisytiharkan keislaman beliau kepada Rasulullah S.A.W.. Sejarah mencatatkan pengorbanan dan keberanian beliau dalam bersama-sama berjuang dengan Rasulullah S.A.W.

Malah, beliau diabadikan dalam al-Quran dalam surat at-Taubah ayat ke-40:

"Kalau kamu tidak menolongnya (Nabi Muhammad) maka sesungguhnya Allah telahpun menolongnya, iaitu ketika kaum kafir (di Makkah) mengeluarkannya (dari negerinya Makkah) sedang ia salah seorang dari dua (sahabat) semasa mereka berlindung di dalam gua, ketika ia berkata kepada sahabatnya: "Janganlah engkau berdukacita, sesungguhnya Allah bersama kita". Maka Allah menurunkan semangat tenang tenteram kepada (Nabi Muhammad) dan menguatkannya dengan bantuan tentera (malaikat) yang kamu tidak melihatnya. Dan Allah menjadikan seruan (syirik) orang-orang kafir terkebawah (kalah dengan sehina-hinanya), dan Kalimah Allah (Islam) ialah yang tertinggi (selama-lamanya), kerana Allah Maha Kuasa, lagi Maha Bijaksana. (at-Taubah, 40)

Saidina Abu Bakar mengambil alih tampuk kepimpinan dengan menjadi khalifah yang pertama selepas kewafatan Rasulullah S.A.W.. Sepanjang hidup beliau, Saidina Abu Bakar telah meriwayatkan 142 buah hadis.

Antara salah soerang yang paling dikasihi oleh Rasulullah S.A.W ketika baginda masih hidup adalah Saidina Umar al-Khattab. Beliau merupakan khalifah kedua selepas Saidina Abu Bakar meninggal dunia.

Umar merupakan penentang Islam yang paling ditakuti sebelum beliau memeluk Islam. Dan apabila beliau menerima hidayah daripada Allah S.W.T yang membuatkan beliau mengucapkan kalimah syahadah, Umar menjadi benteng Islam yang paling kuat.

Ini sekaligus membuatkan kaum Quraisy teragak-agak untuk menentang Rasulullah S.A.W dan para sahabat pada ketika itu. Umar memeluk Islam pada tahun ke-6 selepas Nabi Muhammad S.A.W diangkat menjadi nabi dan rasul.

Islam berkembang dengan pesat ketika pemerintahan khalifah Umar. Dari kerajaan Parsi sehingga Rom Timur, kerajaannya hanya mengambil masa kurang dari tahun untuk menaklukinya.

Saidina Uthman bin Affan diangkat menjadi khalifah ketiga setelah Saidina Umar meninggal dunia. Ketika pemerintahan beliau, semua tulisan wahyu yang pernah dicatatkan telah dikumpulkan dan disusun seperti yang ditetapkan oleh Rasulullah.

Ketika beliau menjadi khalifah, berlaku pertelingkahan dalam kalangan umat Islam mengenai cara bacaan al-Quran.

Disebabkan oleh itu Uthman bin Affan telah meminjam suhuf, (kumpulan penulisan al-Quran daripada Hafsa).

Kemudian Saidina Uthman telah memerintahkan empat orang sahabat untuk menyalin semula al-Quran dalam bentuk yang sempurna yang dikenali sebagai Mushaf Uthman.

Salinan Mushaf Uthman tersebut dihantar ke seluruh pusat jajahan bagi menggantikan salinan-salinan yang lain.

Usaha yang sangat hebat ini telah membuatkan wujudnya sebuah kitab suci yang ada pada hari ini, iaitu al-Quran.

Beliau memerintah selama 12 tahun iaitu dari tahun 644 sehingga tahun 656. Semasa pemerintahannya, keseluruhan Iran, sebahagian daripada Afrika Utara dan Cyprus menjadi sebahagian daripada empayar Islam.

Saidina Ali bin Abi Thalib adalah sepupu dan menantu Rasulullah S.A.W selepas mengahwini puteri baginda iaitu Fatimah Az-Zahra.

Saidina Ali dikenali sebagai seorang yang sangat cerdas, sangat berilmu dan terkenal dengan strategi perang beliau yang menakjubkan.

Beliau merupakan Khulafa al-Rasyidin yang ke-4, memerintah dari tahun 656 hingga 661 Masihi. Penganut Syiah mengganggap beliau sebagai Imam pertama dan waris sah selepas Rasulullah SAW.

Saidina Ali sentiasa menyokong Nabi Muhammad S.A.W. semasa kezaliman terhadap orang Muslim berlaku.

Pada tahun 622 Masihi, semasa peristiwa hijrah berlaku, Saidina Ali mengambil risiko dengan tidur di katil Rasulullah S.A.W. lantas berjaya mengelakkan satu percubaan membunuh baginda.

Thalhah bin Abdullah memeluk Islam melalui perantara Saidina Abu Bakar. Beliau sangat aktif mengikuti perang-perang menentang musuh Islam termasuklah Perang BAdar.

Ketika Perang Uhud, Thalhah mengorbankan dirinya dengan mempertahankan Rasulullah S.A.W ketika mana baginda dihunus pedang oleh musuh, yang membuatkan jari-jarinya beliau putus.

Rasulullah S.AW menggelarkan Thalhah sebagai "Syahid yang hidup" kerana keadaan fizikalnya ketika itu yang sudah cedera akibat terlibat dengan banyak pertempuran bersama baginda.

"Barangsiapa yang ingin melihat syahid yang sedang berjalan di muka bumi ini, lihatlah pada Talhah ibn Ubaidillah"

Beliau gugur dalam Perang Jamal ketika zaman pemerintahan Saidina Ali dan jenazah beliau dimakamkan di Basrah, Iraq.

Sama seperti Thalhah, Zubair bin Awwam juga memeluk Islam melalui Saidina Abu Bakar.

Zubair pernah berhijrah ke Habsyah sebanyak 2 kali dan sangat aktif dalam menyertai peperangan.

Zubair adalah perajurit dakwah yang berani menyandang senjata untuk melawan orang-orang yang hendak menghalang penyebaran Islam.

Kepahlawanannya dibuktikan pertama kali dalam Perang Badar. Dalam peperangan itu, pasukan Quraisy menempatkan pendekar hebat mereka di barisan paling hadapan yang dipimpin oleh Ubaidah bin Said Ibnul Aash.

Beliau dikenali sebagai seorang yang paling berani, mahir dalam menunggang kuda dan paling kejam terhahdap lawannya.

Walaupun seluruh tubuh Ubaidah berbalut dengan baju besi sehingga menyukarkan senjata menembusinya, Zubair tidak gerun dan tetap bertempur yang melihatkan pertempuran hebat antara kedua-dua pahlawan.

Akan tetapi, kehebatan Zubair tidak dapat disangkal Ubaidah apabila Zubair berjaya menghunus lembingnya ke mata Ubaidah yang akhirnya menusuk kedua-dua mata hingga ke belakang kepala.

Zubair juga gugur dalam Perang Jamal seperti Thalhah dan dimakamkan di Basrah ketika berusia 64 tahun.

Sa'ad Bin Abi Waqqas merupakan antara salah seorang yang memeluk Islam ketika masih remaja di usia 17 tahun. Beliau sangat berani memandangkan telah menyertai semua peperangan Islam.

Sa’ad berpangkat bapa saudara kepada Nabi Muhammad S.A.W kerana beliau merupakan sepupu ibu baginda, Aminah binti Wahab yang merupakan suku kaum Bani Zuhrah dan berasal dari kota Makkah.

Beliau mempunyai tubuh yang agak rendah tetapi tegap serta memiliki rambut hitam yang lebat.

Semasa umat Islam masih ditindas di Makkah pada awal penyebaran Islam, Sa'ad pernah membelasah dan mencederakan seorang musyrikin, menjadikan beliau orang pertama menumpahkan darah dalam sejarah Islam.

Ketika pemerintahan Khulafa al-Rasyidin ke-3, iaitu Saidina Uthman bin Affan, Sa'ad dilantik untuk mengetuai rombongan umat Islam ke tanah besar China untuk menyebarkan agama Islam di sana sekaligus menyebabkan Sa'ad dikenali sebagai perintis kepada permulaan tamadun Islam di China.

Sa’ad bin Abi Waqqas kemudian menetap di Guangzhou dan dia mendirikan Majid Huaisheng yang menjadi salah satu tonggak sejarah paling berharga dalam sejarah Islam di China.

Masjid ini menjadi masjid tertua yang ada di daratan China dan ia sudah berusia 1300 tahun terletak di jalan Ta Lu Guang.

Pelawat yang tiba di Guangzhou merasa tidak lengkap jika tidak menjejakkan kaki di makam Sa’ad bin Abi Waqqas. Namun, ada yang mengatakan bahawa Sa’ad bin Abi Waqqas meninggal di Baqi ‘, dekat Madinah, dan dimakamkan makam daerah sahabat.

Sa’id Bin Zaid adalah suami kepada Fatimah binti al-Khattab, adik kepada Saidin Umar bin Khattab.

Beliau merupakan antara orang terawal yang memeluk Islam dan sangat menjunjung tinggi adab Islam.

Sa'id mengikuti semua peperangan yang disertai Rasulullah S.A.W kecuali Perang Badar. Ketika itu, baginda mengutus beliau untuk mengintai kafilah Quraisy.

Sekembalinya beliau dari tugas tersebut, perang sudah pun tamat. Meskipun begitu, Sa'id tetap dianggap terlibat dalam perang itu dan mendapat harta rampasan perang.

Sa'id meninggal di Aqiq, 100 kilometer di selatan kota Madinah dan jenazah beliau dimakamkan di Madinah.

Melalui Saidina Abu Bakar, Abdul Rahman bin Auf mengucapkan syahadah ketika beliau masih kecil.

Beliau menggunakan nama Abdul Rahman selepas memeluk Islam, iaitu 2 hari selepas keislaman Saidina Abu Bakar.

Seperti kebanyakan sahabat Rasulullah S.A.W, Abdurrahman juga mengikuti semua peperangan bersama baginda.

Abdur Rahman juga merupakan ahli jawatankuasa Syura berenam. Sewaktu pemilihan khalifah ke-3 selepas peristiwa pembunuhan Saidina Umar Al-Khattab, beliau merupakan salah seorang calonnya.

Namun, Abdul Rahman enggan sebaliknya menetapkan pemilihan khalifah jatuh kepada Saidina Uthman bin Affan.

Beliau terkenal sebagai seorang sahabat Rasullah S.A.W yang sanggup berkorban dan berjihad di jalan Allah S.W.T..

Beliau sanggup menyumbangkan barang-barang keperluan yang dimuatkan di atas 700 ekor unta penduduk Madinah.

Abdul Rahman juga menjual tanahnya dengan harga 40 ribu dinar dan membahagikan harta tersebut kapada kaumnya, isteri-isteri nabi dan fakir miskin.

Abu Ubaidah bin al-Jarrah atau nama sebenarnya Amir ibn Abdullah ibn al-Jarrah salah seorang Muhajirin yang hadir semasa saqifah Bani Sa'ad.

Beliau berasal dari kaum Quraisy, suku al-Harith ibn Fihr. Abu Ubaidah adalah antara sahabat Rasulullah S.A.W yang terawal dan merupakan antara sahabat yang berhijrah ke Habsyah, dan kemudian ke Madinah.

Dalam satu peristiwa dalam Perang Uhud, Abu Ubaidah menunjukkan keberanian dan kesetiaannya kepada Rasulullah S.A.W.. Dalam perang tersebut, beliau yang melihat baginda tercedera dengan sepantas kilat meluru ke arah Rasulullah S.A.W

Abu Ubaidah kemudiannya mencabut besi yang tertusuk pada rahang baginda menggunakan dua gigi hadapan beliau.

Salah seorang sahabat Rasulullah dan pahlawan Islam terkemuka iaitu Khalid Al-Walid segan dan kagum akan kehebatan serta karisma Abu Ubaidah. Sehingga dalam peperangan menentang Rom Byzantine, sewaktu proses penyerahan tugas dari Abu Ubaidah kepada beliau, Khalid berkata:

"Demi Allah, kalau bukan kerana mematuhi arahan khalifah, aku tidak akan memerintahkan kamu ataupun berada di atas kamu. Kamu lebih mulia dari aku. Sesungguhnya aku ini hanyalah seorang sahabat Nabi. Tapi kamu adalah yang dihormati. Kamulah yang baginda panggil 'Penjaga Amanah Umat'."

Selepas kewafatan Nabi Muhammad, Abu Ubaidah merupakan antara calon pilihan Abu Bakar untuk menjadi khalifah bersama Umar.

Namun umat Islam ketika itu sepakat untuk memilih Abu Bakar sebagai Khalifah Rasulullah yang pertama.

Beliau juga dikenali oleh orang Islam dan Yahudi Madinah pada ketika itu sebagai perunding dan pembuat keputusan yang terbaik di kalangan para sahabat.


5 Stereotaip Kaum Yang Menunjukkan Orang Malaysia Sebenarnya Rasis

Masalah rasisme seringkali membelenggu masyarakat berbilang bangsa. Perkara ini walaupun sebenarnya buruk, menjadi sesuatu yang akan berlaku walau apa pun yang cuba kita lakukan.

Warga Malaysia pula jika kita ikuti kempen-kempen dalam media, seringkali dipaparkan mempunyai masyarakat yang sangat harmoni serta majmuk saling hidup antara satu sama lain, tanpa wujud pergeseran kaum yang ketara. Ini adalah satu kejayaan yang besar pada kita semua.

Walaupun begitu, stigma tentang sesuatu kaum itu tetap wujud menghantui setiap ahli masyarakat kita sehinggakan setiap peristiwa yang berlaku, stigma ini akan kembali disebutkan sebagai kebenaran. Kami cuba senaraikan beberapa stigma yang biasa kedengaran melibatkan kaum-kaum di Malaysia agar dapat kita mengubahnya.

Kaum India sering menjadi sasaran stigma kaum, melalui cara mereka berkomunikasi. Orang India didakwa sebagai kaki putar belit atau cakap tak serupa bikin, sekejap kata lain, esok kata lain. Oleh kerana kemahiran itulah dikatakan kaum India ramai yang layak menjadi peguam atau pengamal undang-undang, kerana kepetahan mereka berbahasa mampu membuatkan sesiapa saja kelu dan mereka akan menang.

Selain itu, orang India juga kerap kali distereotaipkan sebagai kaki tonggang arak, tetapi bukan arak berkualiti. Ungkapan 'India mabuk minum todi' sehingga kini kelihatan masih lagi digunakan di media sosial.

Dalam satu video Youtube yang penulis saksikan, seorang pemuda India mengakui dia banyak kali jadi mangsa stereotaip bila berjalan kaki. Bila dia lalu saja tepi mana-mana kereta yang beratur di jalan raya, dia pasti akan terdengar tuan punya kereta menekan butang kunci pintu kerana bimbangkan keselamatan mereka. Penulis belum lagi sentuh tentang lawak-lawak tentang warna kulit mereka lagi tu.

Satu ungkapan paling popular berkenaan orang Cina yang paling popular adalah kiasu. Kami dah tuliskan artikel panjang tentang kiasu, kalau anda nak fahami apa itu. Realitinya, sikap kiasu ni berlaku dalam mana-mana kaum tetapi entah kenapa kelihatan sangat jelas dalam masyarakat Cina. Adakah ini didorong oleh perasaan ingin mendahului yang sangat-sangat dipupuk masyarakat Cina?

Orang Cina juga berhadapan dengan stigma suka cekik darah. Meniaga hanya nak untung semata-mata tanpa mempedulikan orang ramai. Selain itu, peniaga Cina juga dikatakan suka menipu dalam memaksimakan keuntungan.

Bagaimanapun, satu stigma yang paling popular di kalangan masyarakat Malaysia berkenaan orang Cina adalah bagaimana orang Cina mahu menjadikan Malaysia ibarat Singapura atau China sendiri. Mungkin ada golongan seperti ini, tetapi kami yakin jumlahnya kecil jika dibandingkan dengan orang Cina yang sayangkan Malaysia seperti sedia ada.

Kaum penulis sendiri. Kerap kali dikatakan malas. Stigma malas ini dah berapa ratus tahun diwarisi oleh orang Melayu, sehingga kini. Dari mana datangnya stigma ini? Daripada zaman penjajah dan masih lagi berakar sehingga ke hari ini.

Adakah orang Melayu malas? Jika ya orang Melayu malas, tak adalah kami nak menulis artikel hari-hari untuk dipaparkan di sini dalam menyebarkan pengetahuan. Tak dinafikan ada Melayu yang malas, tetapi adakah dengan segelintir itu sudah mewakili semua?

Selain dianggap malas, orang Melayu juga dianggap suka berlengah-lengah dan tidak suka bersaing. Satu lagi stereotaip yang kerap kali dikenakan pada orang Melayu adalah panas baran. Kena jentik sikit dah melenting nak bertumbuk.

Penulis tidak mahu mengaku pakar dalam masyarakat orang Borneo. Walaupun ada kawan-kawan dari sana serta saudara mara yang pernah bertugas di sana, pengetahuan penulis tentang masyarakat Borneo agak lemah. Jadi penulis kongsikan apa yang penulis nampak berlegar-legar sajalah.

Masyarakat Borneo mempunyai stereotaip yang agak berat bebannya - mereka dianggap terkebelakang berbanding masyarakat di Malaysia Barat, bukan saja dari segi fasiliti, bahkan terkebelakang daripada segi kemampuan mentaliti juga. Mungkin disebabkan sistem pendidikan masyarakat sana yang selalu digambarkan sebagai daif dan uzur.

Selain itu, masyarakat Borneo juga didakwa masih lagi kekal mengamalkan amalan-amalan mistik, kerap kali melakukan pemujaan untuk melakukan kejahatan. Satu stereotaip baik yang selalu disebut berkenaan masyarakat Borneo adalah mereka ni kuat dari segi tubuh badan, menyebabkan mereka mempunyai kekuatan fizikal yang lebih berbanding orang Malaysia Barat. Tak tahulah betul atau tidak.

Secara keseluruhannya, media kerap kali memaparkan orang Malaysia sebagai sebuah masyarakat yang harmoni. Bagaimanapun, kita semua tetap berkongsi beberapa stereotaip yang kurang enak.

Orang Malaysia didakwa mempunyai tabiat memandu yang sangat berbahaya serta tidak mempedulikan orang lain. Bagi saja stereng pada orang Malaysia, individu yang baik dan lembut sifatnya terus bertukar jadi seorang yang kurang ajar di jalan raya.

Kita juga dikatakan sangat sukar menepati waktu. Dah berjanji jam 9.00 pagi, pukul 9.30 baru sampai. Lebih teruk, pukul 11.30. Alasan stereotaip yang kita selalu dengari sama ada lambat bangun atau jalan raya sesak.

Ada lagi? Ada. Tapi penulis malas nak sambung lagi dah, sebab penulis berbangsa Melayu. Hahaha.


Asal-Usul Perkataan Puasa : Kenapa Orang Melayu Panggil صَوْمَ Sebagai "Puasa"?

Berbeza dengan ibadah-ibadah lain dalam rukun Islam, ibadah puasa merupakan satu-satunya ibadah yang dirujuk dalam bahasa Melayu tanpa menggunakan istilah asalnya.

Rukun Islam yang lain seperti mengucap dua kalimah syahadah, solat lima waktu, menunaikan zakat serta mengerjakan haji masih lagi mengekalkan istilah atau terma yang asal, diambil daripada bahasa Arab iaitu syahadah, solat, zakat dan haji.

Jika kita rujuk kamus bahasa Arab atau googlekan saja perkataan 'puasa' dalam bahasa Arab, perkataan yang akan kita dapat adalah صيام atau 'siam.'

Wujud satu lagi perkataan serupa dalam bahasa Arab yang membawa makna sama iaitu صوم atau 'soum' yang bererti puasa.

Perkataan puasa pula sebenarnya datang daripada kata pinjaman 'upavasa' yang berasal daripada bahasa Sanskrit. Persoalannya di sini, apa kaitannya 'upavasa' dengan 'puasa'? Puasa adalah ibadah orang Islam, jadi mana datangnya 'upavasa' pula?

'Upavasa' adalah perkataan Sanskrit yang amat mirip dengan agama Hindu. Makna perkataan 'upavasa' sekiranya diasingkan kedua-dua kata akarnya bererti 'berada' (upa) dan 'vasa' (dekat).

Jadi makna 'upavasa' secara literalnya adalah 'berada dekat.' Bagi masyarakat Hindu, makna simbolik 'upavasa' sebenarnya lebih dalam dengan amalan 'upavasa' dikatakan mampu mendekatkan diri mereka dengan Tuhan mereka, sebab itulah maksudnya diletakkan sebegitu.

Dari segi amalannya pula,  amalan yang dinamakan sebagai 'upavasa' dalam agama Hindu adalah amalan berpuasa. Jeng jeng jeng!

Upavasa akan diamalkan oleh penganut agama Hindu dalam pelbagai cara, disertai dengan pelbagai amalan lain seperti memuja nama dewa dan dewi, bertafakur, memasang lilin atau membaca ayat-ayat keagamaan.

Berbeza dengan puasa, amalan upavasa boleh lebih longgar peraturannya dengan larangan memakan sesuatu yang dimasak dikenakan. Ini bermakna semasa amalan upavasa, penganut Hindu boleh makan makanan seperti buah-buahan yang bersifat semulajadi dan minum susu yang tidak dicampur dengan bahan-bahan lain.

Walaupun masih dibenarkan makan dan minum, menahan diri sepenuhnya daripada makan dan minum apa saja bentuk makanan dan minuman adalah lebih digalakkan, bagi penganut agama Hindu.

Bagi umat Islam, puasa bulan Ramadan atau mana-mana jenis puasa sunat atau puasa pilihan - formatnya tetap sama; bersahur dan kemudiannya menahan diri daripada makan dan minum daripada terbit fajar sehinggalah terbenamnya matahari.

Bagaimanapun untuk penganut Hindu, mereka ada 3 jenis upavasa. Yang pertama adalah ekabhakta di mana seseorang itu boleh makan sekali saja pada siang hari. Yang kedua pula adalah upavasa nakta, di mana seseorang itu hanya makan sekali pada waktu malam. Kategori yang terakhir pula adalah 'ayacita' dimana pengamalnya hanya makan makanan yang dihidangkan tanpa diminta, sekali saja.

Teori yang ada setakat ini, bagi memudahkan masyarakat Melayu zaman dahulu memahami keperluan ibadah puasa sebagai satu kewajipan Islam, istilah daripada agama Hindu dicedok supaya penerangannya lebih jelas, kerana sejarah telah pun menunjukkan satu masa dulu nenek moyang kita menganut agama Hindu sebelum kedatangan Islam.

Jadi lekatlah istilah 'upavasa' yang akhirnya berubah menjadi 'puasa' mengikut peredaran zaman. Istilah Arab dalam ibadah-ibadah lain masih kekal, kecuali beberapa percampuran istilah seperti solat yang kerap kali kita gantikan dengan sembahyang.

Tidak ada masalah sebenarnya untuk kita terus menggunakan istilah 'puasa' kerana perkataan dan maknanya sendiri sudah merujuk kepada ibadah puasa melibatkan orang Islam, secara eksklusif.

Apa yang penting, sekarang anda tahu dari mana datangnya perkataan 'puasa.' Sebarkanlah kalau rasa bermanfaat.


Kisah "Otai" Munafik Yang Disolat Jenazah Oleh Rasulullah S.A.W - Abdullah Bin Ubai

Abdullah b. Ubai b. Salul, adalah pemimpin golongan munafik. Sepanjang hidupnya, dia bekerja keras dengan menghina Rasulullah S.A.W, mencegah perkembangan Islam dan melagakan umat Islam antara satu sama lain.

Abdullah melakukan serangan terhadap reputasi atau integriti terhadap ramai orang dalam merealisasikan niatnya.

Dia juga telah melakukan banyak perkara untuk menghancurkan perpaduan di kalangan umat Islam ketika mana umat Islam sangat memerlukan perpaduan yang kuat.

Walau bagaimanapun, semua cubaannya gagal kerana bantuan Allah SWT dan langkah berjaga-jaga oleh Rasulullah S.A.W.

Oleh kerana segala kemungkaran dan kejahatan yang dilakukan oleh organisasi jahat yang diketuai Abdullah, banyak ayat dan bahkan satu surah lengkap yang diberi nama "al-Munafiqun" telah diturunkan

Oleh itu, Rasulullah bertindak dengan hati-hati dalam menentang mereka, mengawal sikap mereka dan mengambil langkah berjaga-jaga terhadap rancangan mereka yang bertujuan untuk memecahkan perpaduan dan solidariti masyarakat Islam.

Abdullah, yang menggunakan segala cara yang ada untuk memecahkan perpaduan masyarakat Islam, meninggal dunia pada bulan Zulkaedah pada tahun ke-9 Hijrah.

Walaupun Abdullah bin Ubai merupakan pemimpin orang munafik, namun anaknya yang juga bernama Abdullah, merupakan seorang umat Islam yang sangat jujur dan alim. Ini menunjukkan kekuasaan dan kehebatan Allah S.W.T.

Selepas kematian bapanya, Abdullah si anak bertemu dengan Rasulullah S.A.W dan berkata, "Wahai pesuruh Allah, bolehkah engkau memberikan aku baju kamu? Aku mahu membaluti tubuh bapaku,". Kemudian beliau berkata lagi, "Wahai Rasulullah, bolehkah engkau solatkan bapaku dan memohon ampun baginya?,".

Dan apa yang berlaku adalah sangat mengejutkan di mana Rasulullah membuka bajunya dan memberikan kepada Abdullah untuk membaluti mayat bapanya.

Ini kerana sebahagian besar daripada hidup Abdullah bin Ubai yang membuat perancangan menentang Islam, namun masih dibantu Rasulullah S.A.W ketika dia mati.

Kemudian Rasulullah S.A.W berkata, "Khabarkan kepadaku apabila jenazah bapamu sudah sedia, aku akan mengetuai solat jenazahnya,".

Abdullah pun menyiapkan jenazah bapanya seperti mana yang kita tahu.

Dan ketika Rasulullah S.A.W bangun untuk mengetuai solat jenazah, Hazrat Umar memegang pakaian baginda dan berkata, "Wahai Rasulullah, bukankah Allah melarang untuk melakukan solat jenazah bagi orang munafiq?,".

Rasulullah S.A.W kemudiannya tersenyum dan berkata, "Aku bebas untuk memohon keampunan bagi mereka dan aku telah membuat keputusanku. Allah S.W.T telah menjelaskan dalam al-Quran, "(Orang-orang munafik itu) sama sahaja engkau meminta ampun untuk mereka atau engkau tidak meminta ampun bagi mereka. Jika engkau (wahai Muhammad) meminta ampun bagi mereka tujuh puluh kali (sekalipun) maka Allah tidak sekali-kali mengampunkan mereka; yang demikian itu, kerana mereka telah kufur kepada Allah dan RasulNya; dan Allah tidak akan memberi hidayah petunjuk kepada kaum yang fasik. (at-Tawba, 80)".

Lalu, Rasulullah S.A.W pun melakukan solat jenazah ke atas Abdullah bin Ubai dan pergi kuburnya.

Tak lama kemudian, Rasulullah S.A.W diberikan perintah oleh Allah S.W.T berkenaan jenazah orang munafik:

"Dan janganlah kamu berdoa untuk sesiapa yang mati, dan janganlah kamu berdiri di kuburnya, kerana mereka telah menolak Allah dan Rasul-Nya dan mati dalam keadaan pemberontakan yang jahat."

Selepas kejadian ini, Rasulullah S.A.W tidak lagi mengetuai solat jenazah atau menziarahi kubur orang munafik.

Terdapat banyak sebab di sebalik kisah Rasulullah S.A.W memimpin solat jenazah seorang yang berusaha keras untuk memecah belahkan masyarakat Islam sepanjang hidupnya.

Sebab yang paling penting adalah untuk membuat orang yang berkumpul di sekelilingnya mempunyai kepercayaan.

Sebenarnya, ketika Rasulullah S.A.W ditanyakan mengapa baginda memberikan baju dan mengetuai solat jenazah Abdullah b. Ubai b. Salul, baginda memberi jawapan berikut:

"Baju aku dan solat jenazah yang dilakukan tidak akan dapat menyelamatkannya daripada seksaan Allah. Akan tetapi, aku berharap agar orang dari kaumnya akan menjadi umat Islam yang ikhlas kerana perbuatan tersebut. "

Malah, beribu orang telah memeluk Islam apabila mereka menyaksikan bagaimana Rasulullah S.A.W melayan Abdullah bin Ubai dengan begitu sopan dan baik.

Hazrat Umar menyesal dengan tindakannya dan berkata, "Allah dan pesuruh-Nya lebih tahu segala perkara,".


5 Mitos Popular Mengenai Pendakian Gunung Everest

Sejak Edmund Hillary dan Tenzing Norgay menjadi manusia pertama sampai ke puncak Gunung Everest pada tahun 1953, ramai pendaki daripada seluruh dunia mengambilnya sebagai inspirasi dan mula menanam cita-cita yang sama untuk sampai ke puncak Gunung Everest.

Setiap tahun, puluhan hingga ratusan pendaki melakukan pendaki ingin melakukan perkara yang sama. Tempoh dibenarkan pendakian di Gunung Everst adalah singkat dan kebiasaannya pendaki dibenarkan mendaki gunung ini pada bulan Mei ketika musim bunga.

Pada tahun ini, sesuatu yang menarik tetapi menyedihkan telah berlaku. Kerana jumlah pendaki yang terlalu ramai, lebih 11 orang pendaki telah terkorban. Hal ini dikatakan kerena mereka terpaksa menunggu lama sebelum mendapat giliran untuk sampai dan bergambar di puncak.

Akibat daripada kesesakan trafik ini, pendaki yang menunggu berdepan dengan pelbagai risiko yang boleh mengorbankan nyawa seperti acute mountain sickness (AMS), frostbite dan juga kekurangan oksigen. Tanpa ketahanan diri dan latihan yang mencukupi, risiko kematian sangatlah tinggi buat mana-mana pendaki

Pertambahan jumlah pendaki ini dikatakan kerana makin banyak syarikat penganjur yang menawarkan pendakian ke puncak Gunung Everest. Ia juga turut didorong dengan mitos-mitos kehebatan Gunung Everest itu sendiri sehingga membuatkan ramai pendaki menganggap pendakian ke puncak Gunung Everest tidak begitu sukar dan berbaloi untuk merisikokan nyawa untuk menawan gunung ini.

Senarai di bawah merupakan 5 mitos popular mengenai pendakian Gunung Everest. Kami percaya sebahagian besar daripada pembaca Iluminasi pasti pernah mendengar mengenai mitos ini dan mungkin mempercayai sebahagian daripadanya.

Sejak sekian lamanya, kita disajikan fakta yang mengatakan Gunung Everest sebagai gunung tertinggi di dunia. Jadi, pastinya sesuatu yang membanggakan bukan sekiranya dapat menawan puncak gunung ini?

Untuk info, ketinggian rasmi Gunung Everest adalah 8,848 m. Namun, sebenarnya terdapat sebuah gunung berapi yang mempunyai ketinggian lebih tinggi iaitu Gunung Berapi Mauna Kea. Gunung ini mempunyai ketinggian keseluruhan 10,211 meter namun hanya 4,205 meter berada di atas permukaan laut sementara selebihnya 6,000 meter di bawah permukaan laut.

Mendaki gunung ini bukanlah tugasan mudah. Selain suhu bawah takat beku, angin yang kuat, kekurangan oksigen dan pelbagai faktor lain menjadikannya sukar. Sejak 1922, lebih 200 orang telah meninggal dunia dalam percubaan menawan puncak gunung ini. Kadar peratusan pendaki yang berjaya sampai ke puncak juga hanya 29%.

Namun, kesukaran ini tidak bermakna hanya pendaki terpilih sahaja yang dibenarkan mendaki. Sesiapa sahaja boleh mendaki gunung ini asalkan mendapat permit daripada berkuasa tempatan pada kos sekitar $11 ribu. Pada tahun 2019 sahaja, kerajaan Nepal sudah mengeluarkan lebih 400 permit untuk mendaki gunung ini.

Tidak benar. Kerajaan Nepal tidak mewajibkan seseorang pendaki itu mempunyai pengalaman atau latihan tertentu yang perlu dilalui untuk memohon permit. Malah, kini terdapat beberapa agensi antarabangsa dan tempatan di Nepal yang sedia membantu menguruskan segalanya daripada permit, latihan dan segala keperluan pendakian. Apa yang diperlukan hanyalah wang.

Namun, sekiranya anda benar-benar mahu mendaki Gunung Everest, perkara pertama yang perlu dilakukan adalah mendapatkan konsultasi daripada pendaki yang lebih berpengalaman dan doktor untuk mengetahui tahap kesihatan anda.

Setiap gunung mempunyai cabarannya yang tersendiri, termasuklah Gunung Everest. Sejak 1922, lebih 200 orang telah terkorban dalam cubaan menawan puncak. Namun itu, tidak bermakna ianya sukar memandangkan terlebih 5000 pendaki yang pernah sampai ke puncak melalui dua laluan utama daripada Nepal dan Tibet.

Menurut ramai pendaki berpengalaman, K2, iaitu gunung yang berada di tempat kedua selepas Gunung Everest dan Gunung  Nuptse yang terletak bersebelahan dengan gunung ini sebenarnya lagi sukar. Namun, ramai pendaki tidak memilih kedua gunung ini untuk mencabar diri sebaliknya memilih Gunung Everest kerana popularitinya.

Seperti juga gunung-gunung lain di Malaysia, Gunung Everest juga tidak terlepas daripada menjadi mangsa pendaki yang tidak bertanggungjawab membuang sampah merata-rata. Namun itu, tidak bermakna ianya menjadi pusat buangan sampah tertinggi di dunia seperti yang biasa diperkatakan.

Peningkatan suhu dunia menyebabkan ais mula mencair dan mendedahkan sampah-sampah lama daripada timbunan salji. Namun, sampah-sampah ini biasanya akan dikutip dan dibawa turun oleh beberapa pihak bertanggungjawab. Asian Trekking, salah sebuah agensi pendakian tempatan biasanya akan menganjurkan ekspedisi khas setiap tahun untuk tujuan mengutip sampah-sampah ini.

Malah, ganjaran khas turut diberikan untuk pendaki yang membawa turun tangki oksigen bantuan. Pada tahun 2015, sepasukan askar dari India telah dikerah ke Everest Base Camp (EBC) selepas kejadian gempa bumi bagi melakukan kerja-kerja pembersihan di kawasan ini.


Ini Sebab Mengapa Bilah Kipas Berhabuk Walaupun Berputar Setiap Hari

Walaupun mengemas rumah dianggap sebagai sesuatu yang tidak menyenangkan bagi sesetengah orang, namun ia tetap harus dilakukan.

Dan apabila ia melibatkan kipas siling, ramai orang berasa hairan dengan kemunculan lapisan habuk yang tebal di atas bilah kipas.

Jika difikirkan, ia seolah-olah mustahil untuk kipas siling yang mana digunakan setiap hari boleh mengumpul habuk yang begitu banyak.

Pergerakan bilah kipas pastinya akan membuatkan semua habuk berterbangan kembali di dalam bilik, bukannya melekat padanya bukan?

Sebenarnya terdapat sains di sebalik fenomena pelik ini, dan sebelum itu kita perlu melihat pada komposisi habuk itu sendiri serta beberapa bidang sains asas yang berbeza, termasuk kuasa elektromagnet dan dinamik bendalir.

Sejumlah besar debu atau habuk di rumah anda sebenarnya terhasil daripada kulit dan sel rambut mati dari manusia.

Tubuh kita sentiasa menjana semula sel-sel kulit apabila ia "melepaskan" beribu-ribu sel ini setiap hari.

Ini menambahkan banyak zarah debu mikroskopik yang terapung di udara dan berputar di sekeliling ruang anda sepanjang masa.

Jika anda mempunyai haiwan peliharaan, masalah ini akan menjadi bertambah buruk.

Walaupun terdapat bahan-bahan lain yang merangkumi peratusan kecil habuk di rumah anda, tetapi majoriti daripadanya datang secara langsung dari tubuh kita sendiri!

Apabila ia melibatkan kipas siling plastik, cas elektrik pada molekul habuk dan bilah kipas adalah sangat penting.

Kebanyakan zarah-zarah habuk yang terapung di dalam rumah anda mempunyai beberapa jenis cas elektrik, yang boleh menyebabkan molekul habuk untuk menarik antara satu sama lain.

Selain itu, apabila bilah kipas bergerak dengan pantas melalui udara, ia akan menggosok dan berlaga dengan molekul udara, sekaligus menolak angin menjauhi bilah kipas.

Ini mengakibatkan terbinanya caj di sekitar hujung bilah kipas, sesuatu yang dikenali sebagai elektrik statik.

Apabila molekul habuk berada di udara dan berinteraksi dengan bilah kipas, ia menjadi tertarik kepada caj yang terhasil dan dengan itu melekat padanya.

Bilah kipas yang berputar menghasilkan dan mengekalkan kebanyakan daripada caj tersebut hasil daripada daya geseran lantas menarik debu yang banyak.

Dan apabila anda menggabungkan perkara ini dengan hubungan tarikan antara zarah habuk dan molekul habuk antara satu sama lain, ia menjelaskan mengapa kipas anda berhabuk dengan cepat.


Mendaki Dengan Memijak Mayat : Kisah Huru-Hara di Gunung Everest

Pada 11 Mei 2019, 11 orang sudah dilaporkan meninggal dunia semasa melakukan pendakian puncak tertinggi di dunia, Gunung Everest.

Beberapa orang yang mendaki ada kalanya hanya menyedari di sekeliling mereka terdapat tubuh-tubuh manusia tidak bernyawa apabila matahari kembali bersinar.

Apa saja yang diperkatakan dalam media berkenaan Everest; kematian, kelam-kabut, huru-hara, beratur panjang  semuanya benar-benar terjadi bagi mereka yang berada di situ.

Cuaca yang buruk dikeruhkan peningkatan jumlah pendaki, disebabkan kelonggaran kerajaan Nepal.

Malangnya dengan peningkatan itu jugalah menyebabkan ramai pendaki kurang berpengalaman diberikan peluang serupa, sehinggakan ada ketikanya lebih 800 orang serentak dikatakan sedang cuba menguasai Everest.

Adalah menjadi kebiasaan mereka akan perlu melalui satu kawasan di mana mereka perlu melangkahi tubuh seorang pendaki lain; yang kini tidak lagi bernyawa untuk meneruskan perjalanan.

Bagi yang tidak pernah merasai kesan berada 8,000 meter di atas aras laut - sukar untuk memahami tekanan yang dihadapi daripada segi psikologi dan juga fizikal.

Ketika berada di atas sana ramai mengakui mereka hilang kemampuan untuk berfikir semasa berada dalam keadaan sulit, menyerah kalah mahu berpatah balik.

Apa yang sangat menakutkan, mereka yang sudah berputus asa tidak ada lagi jalan pulang, melainkan meneruskan pendakian kerana barisan panjang manusia di belakang membuatkan cubaan berpatah balik mustahil dilakukan.

Kes kematian pertama yang dilaporkan di Everst melibatkan kumpulan 7 orang pendaki yang meninggal dunia disebabkan salji runtuh.

Berbeza dengan era terdahulu, kebanyakan kes kematian pada zaman sekarang lebih kerap berlaku disebabkan kepenatan melampau, berpunca daripada terlalu ramai pendaki yang ada sepanjang laluan - mengakibatkan ramai pendaki yang sudah tidak lagi berupaya terpaksa juga meneruskan pendakian dalam keadaan terdesak.

Beberapa kematian yang telah berlaku beberapa tahun kebelakang mencetuskan perbincangan, berkenaan keperluan kawalan yang lebih ketat oleh pihak kerajaan Nepal memastikan risiko dapat direndahkan.

Tahun 2019 sahaja kerajaan Nepal telah mengeluarkan lebih 381 permit mendaki, disebabkan minat pendaki untuk cuba mendaki Everest dengan pertambahan ketara pendaki dari India dan China.

Disebabkan permintaan besar, banyak syarikat ditubuhkan bagi menguruskan pendaki dalam tempoh 10 tahun kebelakangan ini.

Dengan pertambahan luar kawal ini - syarat serta peraturan yang dulu ketat kini jadi lebih ringan. Peraturan tegas dalam memastikan pendaki yang benar-benar layak, berpengalaman serta mempunyai ketahanan badan optimum juga diambil lebih ringan demi mengejar keuntungan.

Satu lagi masalah - pendaki-pendaki yang berjaya ke puncak dikatakan terlalu banyak meluangkan masa di puncak, menyebabkan puncak Everest menjadi padat membahayakan nyawa mereka yang seronok meraikan kejayaan.

Ramai pendaki yang berjaya menyifatkan kecelakaan biasanya berlaku disebabkan oleh kelemahan pendaki sendiri.

Selain daripada membahayakan diri sendiri, mereka juga sebenarnya membahayakan orang lain kerana pendaki-pendaki ini perlu sama-sama beratur dalam meneruskan pendakian mereka.

Atas sebab itulah semakin banyak pihak mula mendesak agar kerajaan Nepal kembali memperketatkan syarat kelayakan, dalam memastikan risiko dapat dikurangkan.

Apatah lagi apabila nasib pendaki yang meninggal dunia di Everest biasanya terpaksa dibiarkan berkubur di situ.

Yang membezakan si mati hanyalah lokasi tapak di mana mereka bersemadi.

Ada yang jatuh tidak ditemui, ada yang duduk di tempat tersorok sebelum meninggal dunia, ada yang malang meninggal di sepanjang laluan, terbiar di situ terpaksa dilangkah tubuhnya yang tidak lagi bernawa.

Tidak ada pihak sanggup menyemadikan si mati dengan lebih sempurna, kerana pendaki lain pun pada ketika itu sedang bersabung nyawa.

Hendak tak hendak keputusan yang sukar, perlu diambil bagi memastikan yang masih hidup tetap terpelihara.

Artikel ini adalah terjemahan dan olahan semula artikel ‘Walking over bodies’: mountaineers describe carnage on Everest' yang diterbitkan pada 28 Mei 2019.


Adakah Gula-Gula Getah Yang Ditelan Akan Kekal Dalam Tubuh Badan?

Gula-gula getah atau dalam bahasa Inggerisnya chewing gum merupakan sejenis makanan popular yang digemari kanak-kanak mahupun orang dewasa. Gula-gula getah hanyalah makanan ringan dan ia biasanya dikunyah untuk menghilangkan rasa mengantuk ketika memandu dan bekerja.

Dikenali dengan ciri-cirinya seperti getah yang kenyal, makanan ini semamangnya dicipta untuk dikunyah dan bukannya ditelan . Atas sebab inilah, ibu bapa selalunya tidak membenarkan anak-anak mereka yang masih kecil memakan gula-gula getah kerana dikhuatiri anak-anak akan sengaja menelannya atau tertelan ketika mengunyah gula-gula ini.

Gula-gula getah diperbuat daripada bahan yang tidak boleh dihadam oleh sistem pencernaan manusia. Oleh itu terdapat sebuah teori dimana sekiranya anda tertelan gula-gula ini, ianya mungkin akan mengambil masa sehingga 7 tahun sebelum ianya dapat dicerna dan dikeluarkan daripada tubuh badan kita.

Tidak dapat dipastikan daripada manakah asalnya dakwaan yang mengatakan gula-gula getah memerlukan sehingga 7 tahun untuk dicernakan oleh tubuh badan. Untuk memahami mengenai gula-gula getah, kita mestilah tahu apakah bahan-bahan yang diperlukan untuk membuat sebiji gula-gula getah itu sendiri.

Dr. David Milov, seorang doktor pakar atau ahli padeatrik gastroenterologi dari Orlanda menjelaskan, sekiranya gula-gula getah memerlukan 7 tahun untuk dihadam, sudah tentu setiap orang yang pernah menelan gula-gula getah akan dapat dilihat kewujudan gula-gula tersebut dalam usus mereka apabila discan.

Menurut beliau lagi, dalam banyak prosedur kolonoskopi dan kapsul endoskopi yang dijalankannya, beliau tidak pernah menemui kewujudan gula-gula getah ini. Jikalau ada sekalipun, ianya akan hilang (dikeluarkan dari tubuh badan) tidak lebih daripada 1 minggu sahaja.

Dalam erti kata lain, tiada bukti saintifik dapat membuktikan bahawa gula-gula getah memerlukan sehingga 7 tahun untuk dicernakan, pendapat yang sering berlegar-legar dalam kalangan masyarakat sejak sekian lamanya.

Untuk memahami lebih lanjut mengenai perkara ini, ada baiknya kalau kita lihat satu persatu bahan kandungan dalam pembuatan gula-gula getah di pasaran. Secara umumnya, gula-gula getah komersial menggunakan bahan-bahan seperti gum base, perisa asli/tiruan, pewarna, gula, glicerin, minyak sayuran dan sebagainya.

Suatu ketika dahulu, pengeluar gula-gula getah biasanya akan menggunakan perkataan "indigestible" yang bermaksud tidak boleh dihadam bagi membezakannya dengan gula-gula biasa. Ini menimbulkan persepsi kepada orang ramai bahawa sekiranya sekiranya tertelan, maka gula-gula getah ini tidak dapat dihadam dan kekal di dalam tubuh badan.

Jika dilihat pada senarai bahan-bahan yang biasa digunakan untuk menghasilkan gula-gula getah, kesemua bahan tersebut sememangnya boleh dihadam kecuali bahan utamanya iaitu gum base. Bahan utama inilah yang memberikan sifat kenyal seperti getah bagi gula ini.

Realitinya, walaupun tidak boleh dicerna sepenuhnya dalam tubuh badan, gula-gula getah tetap akan melalui saluran penghadaman dan dikeluarkan daripada badan melalui najis. Bezanya, ia tidak dicerna dan "dihancurkan" disini, sama seperti fiber. Biasanya ia hanya mengambil masa 2 hingga 3 hari sahaja, jadi tidak pasti daripada datangnya idea bahawa gula-gula getah ini mengambil masa bertahun lamanya untuk dibuang oleh tubuh badan.

Walaupun gula-gula getah boleh dikeluarkan daripada tubuh secara semula jadi, ini tidak bermakna anda boleh menelannya dengan secara sengaja. Sekiranya anda sengaja menelan gula-gula getah dalam kuantiti yang banyak bersama dengan bahan-bahan lain yang tidak boleh dihadam, ia mungkin akan menyebabkan masalah penghadaman yang serius.

Pada tahun 1998, Dr. David Milov dan pasukannya pernah menerbitkan satu kajia terhadap 3 kanak-kanak yang mempunyai masalah kronik untuk "mengeluarkan" gula-gula getah daripada tubuh badan mereka.

Kajian tersebut melaporkan mengenai 3 orang kanak-kanak yang mempunyai masalah gatrousus tersumbat disebabkan menelan gula-gula getah. Salah seorangnya adalah kanak-kanak berusia 4 tahun yang mengalami sembelit selama 2 tahun. Kanak-kanak ini mempunyai tabiat memakan 5 hingga 7 biji gula-gula getah setiap hari dan kerap menelannya.

Setelah pelbagai ubat dan usaha dilakukakan tidak berjaya, doktor akhirnya terpaksa mengeluarkannya melalui pembedahan dan menemui gumpalan gula-gula getah dalam rektumnya (usus akhir). Kanak-kanak kedua juga mempunyai tabiat menelan gula-gula getah dalam kuantiti yang banyak dan mengalami masalah sama.

Sementara itu, pada kanak-kanak ketiga doktor telah menemui 4 keping duit syiling dengan gumpalan gula-gula getah padanya dalam perutnya. Gula-gula getah ini tidak dapat dikeluarkan secara semulajadi memandangkan ia telah melekat dengan duit syiling dan membentuk satu gumpalan yang tidak boleh melalui saluran pencernaan.

Kesimpulannya, usah khuatir sekiranya anda tertelan gula-gula getah namun jangan telannya dengan sengaja. Teori yang mengatakan gula-gula getah akan kekal lama dalam usus sememangnya tidak benar daripada segi saintifik namun ibu bapa mungkin menggunakannya sebagai larangan terhadap anak-anak mereka supaya jangan menelannya dengan sengaja.


Bagaimanakah Angin Terbentuk?

Sedang dalam perjalanan ke kampung halaman; anak penulis meminta supaya tingkap kereta di buka.

Dia kata pendingin hawa di pasang terlalu kuat jadi dia nak rasa angin luar sekejap. Penulis pun bukakanlah tingkap, bagi angin masuk. Elok juga, lagipun memang disarankan kita buka sebentar tingkap selepas memandu dalam pendingin hawa 45 minit ke 1 jam tempoh pemanduan. "Ayah!" panggil anak penulis. "Macam mana angin boleh ada?"

Teringat penulis beberapa hari sebelum tu kami berbincang tentang bagaimana hujan boleh ada. "Angin?" fikir penulis. "Macam mana angin boleh berlaku?" Berpeluh penulis ketika itu.

Untuk memahami bagaimana angin boleh terbentuk, kisahnya lebih kompleks sedikit berbanding bagaimana kitaran air berlaku. Walau bagaimanapun, watak terpenting yang perlu ada mestilah matahari.

Macam tak masuk akal pula matahari memainkan peranan terbesar dalam penghasilan angin kan? Memang benar - semua proses semulajadi melibatkan cuaca yang berlaku di bumi ni memerlukan penglibatan matahari dalam prosesnya, termasuklah angin.

Angin terbentuk dengan proses pemanasan yang berlaku pada permukaan bumi oleh matahari. Pemanasan permukaan ini yang berlaku dalam bentuk tidak sekata akan menyebabkan udara naik dan turun, membentuk kawasan-kawasan yang mempunyai tekanan udara berbeza-beza.

Ini menyebabkan ada kawasan yang mengalami suhu udara yang sejuk, ada kawasan yang mempunyai suhu udara yang panas. Apabila wujud banyak kawasan yang mempunyai suhu yang berlainan ini, tekanan udara yang wujud di setiap kawasan itu juga berbeza-beza.

Faktor paling penting dalam pembentukan angin adalah suhu. Udara yang panas mempunyai molekul yang lebih aktif serta berjarak-jarak, sementara udara sejuk mempunyai molekul udara yang lebih perlahan dan rapat.

Apabila udara itu panas, udara itu secara automatik akan naik ke atas menyebabkan wujudnya ruangan kosong yang perlu diisi dengan udara lebih sejuk. Dari situlah datangnya angin.

Angin akan terhasil apabila udara yang mempunyai suhu rendah dan bertekanan rendah, masuk menggantikan udara panas tadi dan proses ini berlaku setiap masa tanpa kita sedari. Setiap kali kita merasa angin, secara automatik rasanya lebih sejuk pada kita kan? Itu adalah kerana tekanan angin itu dibentuk oleh udara yang mempunyai suhu lebih rendah.

Oleh itu kita rasa nyaman saja bila angin lalu mengenai kita.

Untuk memahami bagaimana meramal arah pergerakan angin, kita perlu menyedari sau fakta bahawa angin dan lautan tidak pernah statik. Kedua-duanya senantiasa bergerak mewujudkan kitaran cuaca di bumi. Bagaimanapun, pergerakan kedua-dua elemen ini perlu bergantung dengan putaran bumi.

Dalam kajian yang telah dijalankan, didapati bahawa angin sentiasa bergerak dalam keadaan melengkung atau berpusar, bukan dalam arah yang lurus. Bentuk itu terjadi disebabkan gerakan angin dipengaruhi oleh putaran bumi dan digelarkan sebagai 'Kesan Coriolis.'

Oleh kerana bumi sentiasa bergerak, angin yang bergerak tidak boleh bergerak lurus sebaliknya akan melengkung atau berpusar pergerakannya. Lengkungan pergerakan angin juga berbeza mengikut kawasan. Angin di kawasan hemisfera utara bumi akan berpusing melawan arah jam sementara angin di kawasan hemisfera selatan pula akan berpusing mengikut arah jam.

Dengan mengambil kira arah pergerakan angin, tekanan udara serta suhu - semua faktor ini akan digunakan dalam meramal pembentukan taufan, puting beliung, hujan dan apa saja fenomena yang berlaku di muka bumi ini.


5 Kajian Saintifik Yang Tersangat Pelik Dan Aneh

Kajian dan penyelidikan adalah antara aktiviti sains yang sangat penting bagi menyediakan maklumat saintifik berkenaan sesuatu perkara.

Tanpa kajian, kita mungkin tidak akan dapat menikmati kehidupan seperti hari ini.

Namun, terdapat sesetengah kajian yang dianggap sebagai pelik dan tidak masuk akal bagi sesetengah orang.

iluminasi.com kongsikan 5 kajian saintifik yang paling pelik dan aneh.

Kajian ini merupakan pemenang Hadiah Nobel Ig untuk Nutrisi pada tahun 2018 yang diketuai oleh Dr. James Cole dari Universiti Brighton.

Dalam kajian ini, mereka menilai manfaat kalori kanibalisme untuk menilai mengapa kemungkinan kejadian kanibalisme di zmana Paleolitik berlaku.

Dr. James menyimpulkan bahawa daging manusia mempunyai nilai pemakanan yang setanding dengan haiwan yang mempunyai berat yang sama dengan berat badan kita.

Akan tetapi pengambilannya tidak boleh dilakukan semata-mata mengambil kira pengambilan kalori kerana ia kurang berkhasiat berbanding haiwan lain yang boleh dimakan.

Ini menunjukkan bahawa terdapat sebab sosial, budaya atau oportunistik (seperti ahli kumpulan yang mati akibat sebab semula jadi) yang mendorong manusia memakan daging manusia.

Satu kajian yang diterbitkan pada bulan Februari dan diketuai oleh para penyelidik di Stockholm University mendapati bahawa tindak balas yang jijik terhadap bau badan dapat berjaya meramalkan kecenderungan untuk menjadi autoritarianisme.

Dalam eksperimen yang membabitkan 201 orang peserta, para saintis menggunakan makmal University of Stockholm yang berbau untuk menilai reaksi terhadap bau badan orang asing dan mengukur perbezaan individu dalam sikap sosial pada skala Autoritarianisme Sayap Kanan (RWA).

Para penyelidik memberikan teori bahawa mereka yang mempunyai kepekaan jijik yang tinggi cenderung untuk mempunyai kepercayaan dalam rejim autoritarian.

Ini adalah kerana jijik sosial dan jijik patogenik berkaitan secara semula jadi dan masyarakat autoritarian mengurangkan hubungan dengan kumpulan yang berbeza.

Penyelidik dari Macquarie University di Sydney menerbitkan satu kajian dalam jurnal Kecederaan Epidemiologi yang menganalisis kematian watak-watak utama dalam siri Game of Thrones, untuk mencari peramal kematian.

Para penyelidik memerhatikan 330 watak dalam siri ini dari musim 1 hingga musim 7 dan mendapati bahawa 56.4% daripada mereka telah meninggal dunia di akhir tempoh kajian.

Kajian itu mendapati terdapat kadar survival yang lebih rendah bagi watak lelaki, watak dari kelas bawahan, mereka yang tidak menukar kesetiaan pada satu ketika dalam siri ini dan mereka yang menampilkan diri dengan lebih menonjol.

Juga didapati bahawa kebarangkalian untuk mati bagi sesuatu watak itu dalam jam pertama selepas membuat kemunculan adalah 14%.

Para penyelidik menyimpulkan bahawa dengan maklumat ini, terdapat "potensi besar untuk mencegah kematian ganas dalam dunia Game of Thrones".

Satu kajian dari University of Melbourne yang diterbitkan dalam Journal of Pediatrics dan Kesihatan Kanak-kanak melibatkan 6 orang dewasa (yang semuanya adalah pengarang kajian ini) menelan kepala patung Lego.

Mereka kemudiannya menjejak dan mengesan berapa tempoh masa yang diambil untuk mengeluarkan semula Lego tersebut melalui berak.

Tabiat membuang air besar peserta terlebih dahulu diukur oleh skor Kekerasan Najis dan Transit (SHAT), manakala pemboleh ubah bergerak balas adalah skor Found and Retrieved Time (FART).

Para saintis mendapati bahawa Lego tersebut melalui sistem badan mereka tanpa sebarang komplikasi dalam tempoh 1 hingga 3 hari.

Para penulis menegaskan kepada ibu bapa yang cemas bahawa objek itu melewati sistem tubuh badan orang dewasa tanpa komplikasi dan oleh itu ibu bapa seharusnya diharapkan untuk tidak menyemak najis anak mereka bagi membuktikan bahawa objek tersebut telah keluar.

Kajian yang diterbitkan dalam jurnal Current Biology menyelidik persamaan dalam tindak balas tingkah laku antara manusia dan sotong kurita dengan memberikan haiwan makan MDMA, yang lebih dikenali sebagai ecstasy.

Melalui analisis gen, ara penyelidik dari Johns Hopkins University di Baltimore mendapati bahawa sotong kurita berkongsi gen pengangkut serotonin yang sama yang ada pada manusia.

Para penyelidik menyatakan bahawa persamaan ini adalah sangat mengejutkan, memandangkan sotong kurita dan manusia terpisah oleh lebih daripada 500 juta tahun.

Apabila sotong kurita diberikan ecstasy, para saintis menyatakan bahawa haiwan itu menghabiskan lebih banyak masa dengan sotong lain dan terlibat dalam hubungan fizikal antara satu sama lain.


Kulat Pelik Yang "Menyerap" Emas Ditemui Di Australia - Fusarium Oxysporum

Satu penemuan yang agak mengejutkan telah berlaku di Australia Barat iaitu kulat yang dibaluti emas.

Menurut laporan, kulat ini menarik zarah emas dari sekelilingnya yang membuatkan bahagian luarannya kelihatan keemasan.

Ia bukanlah sesuatu yang biasa bagi cendawan untuk "menyedut" bahan organik, tetapi ia berlaku kepada kulat ini untuk menarik logam berat yang kemudiannya dipamerkan di bahagian luar badan, kata penyelidik Dr. Tsing Bohu.

Kulat itu yang dikenali sebagai Fusarium oxysporum, dikatakan wujud untuk menghasilkan "superoksida" kimia yang benar-benar boleh melarutkan dan kemudian merembeskan emas.

Selepas menyedut emas, kulat ini kemudian mencampurkan emas yang dilarutkan dengan bahan kimia lain untuk mengubahnya menjadi emas padat.

Zarah emas kemudian melekat pada kulat itu sendiri. Kajian baru yang menarik ini diterbitkan dalam jurnal Nature Communications.

Penemuan itu telah mengejutkan para saintis yang masih belum dapat menentukan dengan tepat mengapa interaksi ini berlaku.

Salah satu teori ialah zarah emas sebenarnya memberikan kelebihan evolusi kepada kulat.

Kulat berlapiskan emas direkodkan bersaiz lebih besar dan berkembang lebih cepat daripada kulat yang tidak berinteraksi dengan emas.

Zarah-zarah emas juga mungkin dapat membantu kulat untuk lebih mencerna beberapa bentuk makanannya dan dengan itu berkembang dengan lebih besar serta lebih cepat.

Para saintis juga percaya bahawa interaksi aneh ini dapat menunjukkan bahawa ada deposit emas yang ada di bawah Bumi di mana kulat itu ditemui.

Dengan penyelidikan lanjut, saintis berharap untuk menentukan sama ada kulat ini boleh digunakan sebagai alat penerokaan semulajadi untuk mendedahkan lebih banyak sumber logam emas di Australia yang diramalkan akan mengalami penurunan yang drastik di masa depan.

Cendawan yang "mencintai" emas ini mungkin menawarkan kaedah semula jadi lain untuk mengesan deposit emas yang sangat berharga.

Saskia Bindschedler, ahli mikrobiologi dari Universiti Switzerland Neuchatel tidak terlibat dalam kajian itu, tetapi percaya bahawa ia telah membuka penjelajahan tentang penggunaan yang luar biasa oleh mikrob.

Emas semulajadi biasanya terbentuk pada suhu yang sangat tinggi di beratus-ratus ribu kaki di bawah permukaan Bumi.

Hakisan sering menolak logam berharga ini lebih dekat ke permukaan Bumi, namun ia masih jauh untuk dikesan manusia.

Keupayaan kulat ini untuk menarik zarah-zarah emas ke dalam tubuhnya mungkin akan memberi organisma ini peranan yang lebih besar dalam penggerudian kurang invasif, bukan sahaja mengesan logam bawah tanah tetapi juga menariknya keluar dari tanah.

Semasa interaksi kulat ini dengan emas, logam kehilangan elektron dan menjadi lebih larut sehingga dapat bergerak ke atas ke arah permukaan, walaupun melalui air bawah tanah.

Walaupun merupakan salah satu pengeluar logam emas terbesar di dunia, pengeluaran emas Australia dijangka bakal menurun secara mendadak dalam tempoh 5 tahun akan datang disebabkan oleh lombong yang semakin menua yang cepat kehabisan sumber logam berharga.

Anggaran S & P Global meletakkan pengeluaran emas Australia di kedudukan ke-4 dunia menjelang 2024, dengan China, Kanada, dan Rusia berada di senarai teratas.


Bagaimana Meningkatkan Kadar Metabolisme Anda?

Semalam saya dah ceritakan tentang kadar metabolisme dan faktor-faktor yang mempengaruhi kadar metabolisme seseorang.

Ada yang dah bersemangat nak berlatih selepas menyedari kita sebenarnya boleh menetukan sendiri tahap metabolisme kita setinggi mana? Mungkin ada juga yang baru tersedar dan memahami serba sedikit kenapa berat dia susah nak turun-turun?

Selepas perkongsian saya semalam, saya harapkan ramai yang dah baca serta faham tentang metabolisme dan fungsinya. Harapan saya agar kita tak keliru lagi tentang fungsi sebenar metabolisme dalam tubuh kita, dimomok-momokkan agar terus menyalahkan metabolisme bila usaha kita menurunkan berat badan tak berjaya.

Baik. Berbalik kepada topik kali ini - bagaimana nak tingkatkan metabolisme, kalau ditakdirkan kita ni individu yang jenis kadar metabolisme rendah ni. Adakah caranya? Bagaimana nak buat? Ada!

Apakah faktor yang boleh meningkatkan sedikit metabolisme seseorang? Secara ringkas metabolisme seseorang boleh ditingkatkan dengan beberapa cara antaranya:

Ramai tak tahu bahawa melalui kombinasi latihan atau senaman seperti kardiovaskular dan mengangkat berat, seseorang itu berpeluang untuk meningkatkan metabolisme dalam badannya secara semulajadi.

Dengan peningkatan tahap senaman, secara tak sengaja dalam masa yang sama menolong kita meningkatkan penggunaan kalori dan juga memperkuatkan otot. Oleh itu, sekiranya anda rasa metabolisme kalian rendah - jangan takut nak pergi bersenam di gimnasium.

Ada pelbagai pendapat berkenaan isu. Namun berdasarkan pandangan saya, saya bersetuju dan cenderung bahawa makan lebih kerap sehingga 5 atau 6 kali sehari, sistem-sistem badan akan sentiasa beroperasi dalam memastikan badan akan sentiasa aktif.

Ini sekaligus mengingkatkan kadar metabolisma. Tidak makan dengan harapan untuk mewujudkan penurunan berat badan pada saya bukanlah sesuatu yang bagus. Ini kerana tindakan itu memaksa badan kita menurunkan kadar metabolisma, sama seperti ketika kita sedang berpuasa.

Air merupakan kandungan utama di dalam badan. Tolong cukupkan kandungan air dalam badan kita bagi mengelakkan dehidrasi. Lebih tinggi kandungan air dalam badan kita, lebih lancar proses metabolisme kita berlangsung.

Secara khusus, tidak ada makanan yang boleh meningkatkan metabolisme badan secara mendadak. Namun adalah beberapa makanan yang boleh tingkatkan untuk sementara kadar metabolisme kita, seperti makanan pedas. Selain dari itu kopi juga membantu kerana kandungan kafein di dalamnya membantu proses itu berlaku.

Kebanyakan suplemen penurunan berat badan dikategorikan sebagai 'thermobased supplements' di mana khasiat yang terkandung di dalamnya, akan meningkatkan kadar metabolisme badan.

Kandungan seperti Guarana, L-Carnitine, Cayenne Extract dan lainnya dapat membantu, jadi pastikan beli suplemen yang mengandungi bahan tersebut. Bagaimanapun yang penting, dapatkan nasihat dari mereka yang pakar dahulu.

Ini sahaja perkongsian saya berkenaan metabolisme bersama Iluminasi. Lagi sekali saya tegaskan, kita perlu berhenti menyalahkan metabolsime yang membuatkan berat badan tak turun, kerana kadar metabolisme bukanlah penyebab utama pengekalan berat badan.

Ada banyak tabiat lain yang menyumbang kepada masalah itu seperti tak jaga makan, jarang atau tidak bersenam dan juga tak dapat rehat yang cukup. Semoga anda dapat belajar sesuatu hasil dua perkongsian saya ini.

Semoga berjaya dalam perjalanan menurunkan berat badan dan menambah baik kualiti hidup anda.

Arif Sukri atau lebih dikenali dengan istilah popularnya 'Ustaz Fitness' merupakan seorang jurulatih kecergasan. Diiktiraf oleh National Association of Strength and Conditioning Research atau NASC dalam bidang kejurulatihan, Ustaz Fitness kerap mengadakan sesi rundingan dan latihan bagi membantu orang ramai menurunkan berat badan.

Beliau terkenal sebagai individu yang berjaya menurunkan berat badannya sebanyak 40 kg tanpa menggunakan sebarang bantuan suplemen.


Fakta Dan Sejarah Mengenai Ayam Goreng

Siapa yang tidak sukakan ayam yang disalut pelbagai rempah dan digoreng dalam minyak panas  sehingga rangup keemasan dengan isi lembut di dalam? Boleh dikatakan hampir setiap lapisan masyarakat gemarkan menu ayam goreng, tidak kira sama ada dihidangkan ala barat dengan kentang ataupun bersama nasi.

Kaedah menggoreng ayam yang sempurna dikhabarkan berasal dari kawasan selatan Amerika Syarikat, namun ia masih mempunyai pengaruh dari negara-negara lain. Tidak kurang juga dengan pelbagai kontroversi yang melanda hidangan kegemaran ramai ini. Kami kongsikan lima fakta lazat dan menarik mengenai ayam goreng:

Jika disebut asal-usul ayam goreng, mungkin kita tidak akan terfikir langsung mengenai Mesir Purba atau Scotland. Walau bagaimanapun, ramai sejarawan mempercayai bahawa kedua-duanya memainkan peranan sama besar dalam kewujudan ayam goreng hari ini.

Antara tahun 7,500 hingga 5,000 SM, ayam liar di sekitar Asia Tenggara mula dijadikan haiwan ternakan dan dalam tempoh yang sama juga hidangan stu ayam pula mula muncul di China, Afrika Barat dan Timur Tengah. Dari Timur Tengah, ayam mula diperkenalkan di Mesir purba di mana imejnya terpahat pada dinding-dinding makam firaun dan dagingnya dimasak sebagai santapan hamba abdi yang membina piramid.

Kemudian ia melebarkan pula sayapnya ke Greece, seluruh kawasan Mediterranean sebelum tiba di Kepulauan British. Ayam goreng yang terkenal di Amerika Syarikat berkemungkinan besar dibawa oleh peneroka Scotland yang berhijrah ke sana.

Laman web Atlantic menyatakan bahawa agak sukar untuk mengesahkan sama ada ayam goreng rangup bersalut tepung yang kita kenali hari ini sebenarnya berasal dari Afrika, selatan Amerika Syarikat atau Eropah. Namun, tradisi menggoreng menggunakan minyak yang banyak diketahui datang dari Afrika Barat dan ayam goreng gaya KFC yang sering dimakan kini bermula di selatan Amerika Syarikat.

Resipi pertama ayam goreng di Amerika Syarikat mula muncul dalam sebuah buku berjudul "The Virginia Housewife, Or Methodical Cook" yang diterbitkan pada tahun 1825 dan ditulis oleh Mary Randolph yang menguruskan sebuah asrama. Ramai yang menganggap buku itu sebagai buku resipi pertama yang diterbitkan di Amerika. Pemasukan resipi ayam goreng itu juga dikatakan menggambarkan betapa pentingnya menu tersebut dalam bidang kulinari di sana.

Sebelum Perang Dunia Kedua, hidangan ayam dianggap sebagai menu untuk majlis atau hari istimewa kerana dagingnya mahal dan agak sukar disediakan. Selepas menyembelih ayam dan mencabut bulu, ayam perlu dipotong dan gorengan pula mesti dipantau sepanjang masa ketika memasak. Disebabkan itu jugalah menu ayam sangat sukar didapati di restoran-restoran.

Hari ini, hampir kesemua ayam yang dijual di kedai dan pasar raya merupakan ayam pedaging (broiler) yang dibiak khusus untuk dimasak pelbagai cara.

Namun, pada zaman dahulu, disebabkan daging ayam yang tua lebih liat dan memerlukan masa yang lebih panjang untuk dimasak, hanya ayam muda (ayam jantan muda atau ayam dara) yang sesuai digoreng kerana lebih cepat dimasak menggunakan api kuat.

Disebabkan ayam-ayam muda ini hanya boleh dijumpai ketika musim bunga atau musim panas, maka menu ayam goreng sering dianggap sebagai suatu hidangan mewah.

Semasa memulakan operasi restoran KFC yang pertama, Colonel Harland Sanders berkeras untuk menggoreng ayamnya menggunakan kuali di atas dapur. Namun, pada masa yang sama, dia kurang gembira kerana kaedah gorengan secara tradisional itu memakan masa lebih dari setengah jam bagi memenuhi setiap pesanan dan ia tidak kelihatan begitu bagus untuk restorannya.

Colonel Sanders kemudian telah membeli periuk tekanan tinggi yang pertama dihasilkan pada tahun 1939 dan mengambil risiko bahaya dengan mengubahnya menjadi sebuah penggoreng tekanan tinggi. Dia mendapati hasil gorengan adalah lebih baik dan hanya mengambil masa kurang dari 10 minit untuk disiapkan.

Kejayaan gorengan Colonel Sanders itu telah membuahkan hasil. Kini, KFC mempunyai lebih 18,000 cawangan di 115 buah negara.

Walaupun sejarah asal hidangan ayam goreng dapat dilihat dari pelbagai negara, namun KFC merupakan restoran yang bertanggungjawab menjadikan ayam goreng sebagai satu fenomena di seluruh dunia.

Hari ini, resipi ayam goreng telah divariasikan menjadi pelbagai menu berbeza seperti yangnyeom-tongdak di Korea, ayam penyet di Indonesia, ayam goreng berempah di Malaysia dan pollo frito di Itali.

Menurut seorang ahli sejarah makanan, Adrian Miller, ayam goreng merupakan pilihan sempurna bagi usahawan yang ingin memulakan perniagaan makanan kerana ia adalah sebuah hidangan yang sangat serba boleh dan membuka ruang untuk kepelbagaian kreativiti dan inovasi.


Pemilik Kucing Cenderung Untuk Jadi "Genius" Berbanding Pemilik Anjing - Kajian

Siapa tak sukakan kucing kan? Dengan wajah yang sangat comel, tingkahlaku mencuit hati dan bulu yang gebu, ramai yang terkesima dengan haiwan ini.

Di Amerika Syarikat, kira-kira 68% daripada keluarga mempunyai haiwan peliharaan. 36.5% daripada mereka memelihara anjing, manakala 30.4% daripada mereka memiliki kucing.

Anjing kelihatan kekal sebagai haiwan peliharaan pilihan di AS sebagai teman namun memiliki kucing ternyata dapat menunjukkan banyak fakta menarik tentang pemiliknya.

Selain daripada kemampuan kucing yang luar biasa dalam membantu manusia mengurangkan tekanan, melalui masa-masa yang sukar dan berhadapan denngan kehilangan orang tersayang, memiliki kucing banyak menerangkan tentang watak dan personaliti anda pada umumnya.

Anehnya, orang ramai cenderung untuk memilih haiwan kesayangan yang selari dengan gaya hidup dan berpadanan dengan tabiat mereka.

Dan kajian terbaru dari 3 universiti iaitu University of Florida, Universiti Carroll dan Universiti Marquette menerangkan tentang hal ini.

Pada mulanya, Samuel D. Gosling dari Universiti Texas mendapat idea untuk membandingkan pemilik anjing dengan haiwan peliharaan mereka.

Dia berjaya menggariskan beberapa sifat yang serupa antara manusia dan haiwan peliharaan mereka, tetapi pemilik kucing tidak ada di dalam senarai yang dibuat.

Kemudian, Denise Guastello, seorang Profesor dari Kolej Carroll bersama-sama Andrea Guastello dan Stephen Guastello melakukan satu eksperimen yang tak pernah dilakukan iaitu membandingkan personaliti pemilik kucing dan pemilik anjing.

Tujuan eksperimen ini adalah untuk memahami hubungan antara personaliti manusia dengan kecenderungan mereka terhadap spesis haiwan.

Seramai 600 pelajar ijazah sarjana muda mengambil bahagian dalam kajian ini di mana 16 faktor psikologi mereka dinilai oleh ahli psikologi.

Faktor-faktor tersebut termasuklah penaakulan, kestabilan emosi, kegembiraan, penguasaan dan lain-lain

Berdasarkan jawapan yang diberikan oleh para peserta, kajian ini menunjukkan bahawa pelajar yang memiliki anjing adalah lebih mesra dan sosial serta tergolong dalam golongan extrovert.

"Bukan sesuatu yang menghairankan bagi pemilik anjing untuk lebih mesra kerana mereka biasanya akan berada di luar rumah membawa anjing mereka bersiar-siar sambil berborak dengan orang ramai,".

Bagi pemilik kucing pula, mereka adalah lebih sensitif dan kreatif.

Para penyelidik juga menyedari terdapat satu lagi ciri-ciri yang ada pada pemilik kucing. Meskipun agak sensitif, pemilik kucing sentiasa dapat mempertahankan kepentingan mereka dan pandangan mereka.

Tetapi ciri-ciri yang paling menarik dilihat dimiliki oleh pemilik kucing adalah kepintaran atau kecerdasan otak.

Kajian ini mengisytiharkan bahawa pemilik kucing mendapat skor yang lebih tinggi dalam kategori penaakulan (seperti kepintaran umum), berbanding pemilik anjing.

Walau apa pun hasil kajian ini, sama ada anda pencinta kucing, anjing atau ikan, apa yang paling penting adalah hubungan anda dengan haiwan peliharaan anda.

Jadi, adakah anda pemilik kucing atau anjing? Bolehkah anda mengesahkan hasil kajian ini?


Kisah Otai Parkour ; Pengasas Gerakan Licik Dan Senyap - Raymond Belle

Walaupun nama David Belle dikenali sebagai inovator dan figura seni parkour melalui kumpulan Yamakasi dan filem aksi hebat seperti Banlieue 13, pengasas sebenar dan asal-usul disiplin itu bermula daripada ayahnya, Raymond Belle.

Butiran lengkap mengenai kehidupan awal Raymond agak samar. Namun, dia dilahirkan serta dibesarkan di Vietnam dan dilaporkan telah terpisah daripada kedua-dua orang tuanya semasa Perang Indochina Pertama ketika berusia 7 tahun. Kemudian, Raymond telah diambil oleh tentera Perancis yang menduduki bandar Da Lat pada tahun 1946.

David pernah menceritakan dalam beberapa temu bual bahawa ayahnya sering didera sewaktu kecil. Dari situlah Raymond mula memasang cita-cita untuk menjadi kuat dan tangkas dari segi fizikal supaya dapat melindungi diri sendiri atau melarikan diri dengan pantas daripada sebarang bahaya.

Semasa berada di pusat jagaan ketenteraan anak yatim yang diuruskan tentera Perancis, Raymond telah menerima pendidikan selain menjalani latihan ketenteraan asas.

Dia sangat meminati latihan ketenteraan di kem itu dan sanggup keluar pada waktu malam secara diam-diam untuk menggunakan balapan berhalang yang disediakan. Raymond akan membuat latihan yang sama berulang kali sehingga dia berjaya melepasi setiap halangan secara efisien dengan hanya menggunakan gerakan paling asas.

Untuk menguji dirinya, Raymond telah mencipta balapan halangan sendiri dengan menggunakan objek semula jadi dan akan cuba bergerak melepasinya dengan kaedah paling pantas.

Disebabkan dia menjalani latihan ini secara sembunyi-sembunyi dan boleh dikenakan hukuman yang berat sekiranya ditangkap, maka Raymond cuba untuk melakukannya tanpa menghasilkan sebarang bunyi. Dia berlatih selama berjam-jam untuk mendarat sambil cuba tidak membuat bunyi bising. Selain belajar untuk bergerak dengan senyap, Raymond juga berlatih melompat dari tempat yang tinggi tanpa mencederakan dirinya.

Selepas tercetusnya Perang Indochina pada tahun 1954, Raymond dibawa pulang ke Perancis dan menghabiskan zaman remajanya menjalani pendidikan ketenteraan sehingga tahun 1958 ketika mencapai usia 19 tahun.

Setelah menamatkan zaman pendidikan, Raymond menggunakan kemahiran tangkas yang dimiliki dengan menyertai pasukan pemadam kebakaran tentera Paris yang lebih dikenali sebagai sapeurs-pompiers di sana.

Semasa menjalani latihan dengan rejimen tersebut, dia mula berjinak-jinak dengan ajaran George Hébert iaitu seorang pakar pendidikan jasmani terkenal yang juga merupakan pencipta asal balapan halangan ketenteraan dipanggil “parcours du combattant" yang Raymond telah gunakan untuk mengasah kemahiran dan bentuk tubuhnya semasa meningkat dewasa.

Raymond teruja dengan teknik latihan Hébert yang digelar “méthode naturelle” atau Kaedah Alamiah. Ia merupakan siri latihan yang mengandungi 10 senaman asas yang dipercayai sangat penting untuk mendapatkan kecergasan tubuh pada tahap optimum. Kaedah Alamiah ini merangkumi senaman seperti berlari, memanjat, berjalan (dua dan empat kaki), berenang, melontar, angkat berat, mempertahankan diri, melompat dan keseimbangan badan.

Hébert mendapat ilham untuk menggunakan kaedah tersebut untuk kecergasan jasmani ketika bertugas sebagai pegawai tentera laut pada awal abad ke-20. Ketika itu, dia sering melihat sendiri penduduk pribumi yang mempunyai tahap kecergasan mengagumkan sehingga mampu bergerak pantas merentasi laluan tidak rata dan adakalanya berbahaya. Hébert percaya kaedah bergerak yang dipelajari secara 'organik' itu mampu mengatasi teknik-teknik lain yang dikoreograf.

Semasa menjalani latihan pasukan bomba, Raymond telah berjaya menonjolkan dirinya sebagai rekrut paling serba boleh dengan memecahkan rekod bagi setiap balapan halangan serta memenangi beberapa pertandingan yang dianjurkan pasukan bomba, terutama sekali dalam pertandingan memanjat tali.

Ketangkasan Raymond kemudiannya telah menjadi buah mulut komuniti bomba. Dia sering dipanggil untuk menyempurnakan misi-misi yang paling berbahaya. Ada juga yang mengatakan kebolehannya itu telah dieksploitasi oleh banyak pihak. Pada suatu ketika, dia perlu menggantungkan diri dari sebuah helikopter untuk mengambil bendera Vietnam yang telah dipasang pada sebatang tiang bendera kira-kira 300 meter di puncak Notre Dame. Misi itu juga bersejarah kerana menjadi misi pertama pasukan itu menggunakan helikopter.

Raymond juga sering mengagumkan rakan-rakan sekerjanya dengan memanjat bangunan tinggi dalam hanya beberapa saat sahaja tanpa menggunakan tangga. Dia hanya memanjat menggunakan paip saliran dan berjalan seperti tiada apa-apa melalui belebas sempit beratus kaki di udara. Kesemuanya dilakukan tanpa sebarang bantuan.

Namun begitu, kehebatan Raymond lebih dikenali di kalangan pasukan bomba dengan aksi-aksinya di belakang tabir. Disebabkan kehandalannya bergerak pantas merentasi kawasan persekitaran yang dilaporkan merupakan teknik awal parkour, Raymond sering diberikan tugasan untuk melatih anggota baru bomba dan juga tentera.

Dalam salah satu sesi latihannya, Raymond sedang memberikan taklimat kepada sekumpulan anggota baru tentang kepentingan untuk membuang rasa gayat untuk menjadi seorang ahli bomba yang hebat. Kemudian, dengan tidak semena-mena dia berlari laju menuju ke arah tingkap berdekatan sebelum melompat keluar dari bangunan tersebut.

David yang dibesarkan oleh nenek telah banyak mendengar kisah kehebatan ayahnya. Dia menjadikan ayahnya sebagai hero dan sumber inspirasi untuk mempelajari pergerakan 'superhuman' itu sehingga berjaya mempopularkan parkour ke seluruh dunia bermula tahun 80-an. Era pula 90-an melihat banyak kemunculan disiplin parkour melalui televisyen dan penghasilan filem.

Kehebatan Raymond bukan sahaja dapat dilihat melalui David, malah melalui seorang lagi anak lelakinya yang kini menyambung warisan Raymond sebagai anggota sapeurs-pompiers.

2. Parkour/Freerunning as a Pathway to Prosocial Change: A Theoretical Analysis


5 Video Youtube Paling Banyak "Dislike" Sepanjang Zaman

Anda boleh menekan butang "Like" dan "Dislike" di Youtube bagi menunjukkan reaksi anda terhadap sesuatu video yang ditonton. Walaupun butang "Like" secara umumnya menunjukkan anda gemar akan video yang ditonton, fungsi butang "Dislike" pula boleh menggambarkan sesuatu yang berlainan dan tidak semestinya video tersebut dibennci.

Kadang-kala, penonton bukanlah sengaja menekan butang "Dislike" kerana tidak menggemari video atau isi kandungan video itu sendiri, tetapi isu sekeliling yang berkaitan dengannya. Jumlah "Dislike" yang tinggi terhadap sesuatu video merupakan indikasi bagus bahawa orang ramai mempunyai pandangan yang sama terhadap sesuatu isu yang dipertontonkan dalam video tersebut.

Kali ini, pihak Iluminasi ingin berkongi 5 senarai video Youtube yang memiliki jumlah "Dislike" yang paling tinggi sepanjang zaman. Selain itu, akan disertakan juga penjelasan ringkas mengapa ramai penonton memilih untuk memberi respon "Dislike" pada sesuatu video itu.

Ketika artikel ini ditulis, lagu Despacito nyanyian Luis Fonsi bergandingan Daddy Yankee ini memegang takhta sebagai video paling banyak ditonton di Youtube dengan tontonan melebihi 6 bilion. Menariknya, ia adalah sebuah lagu menggunakan bahasa Sepanyol yang sudah pasti tidak difahami kebanyakan pendengar.

Mula dipasarkan pada tahun 2017, video ini menjadi satu fenomena seluruh dunia dan kerap dimainkan di corong-corong radio, kelab malam dan sebagainya. Walau bagaimanapun, video ini mendapat jumlah "Dislike" yang tinggi kerana penonton ingin memberi reaksi bahawa mereka sudah muak dengan lagu ini kerana terlalu kerap mendengar lagu ini dimainkan di pelbagai platform.

Video ini mendapat "Dislike" yang tinggi atas sebab yang berbeza. Seorang selebriti Youtube, PewDiePie sengaja mencipta sebuah video untuk mendapatkan jumlah "Dislike" yang banyak dan bukannya "Like". Menurutnya, jumlah "Like" dan "Dislike" sebenarnya tidak mempengaruhi jumlah pendapatan yang dijananya daripada Youtube.

Maka, video ini dihasilkan untuk membuktikan teori tersebut. Tidak apa yang menarik mengenai video ini tetapi ia memaparkan PewDiePie membuat simulasi menelefon pihak Google dan pelbagai perkara rawak lain. Ia dianggap berjaya apabila seorang lagi Youtuber popular, Ricegum membuat video bermotifkan sama dan mendapat lebih 1 juta "Dislike"

Sekali tonton, tidak ada sebab mengapa video ini layak mendapat "Dislike" yang sebegitu tinggi. Walau bagaimanapun, apabila anda berada dalam komuniti Youtube itu sendiri, anda akan faham mengapa video ini mendapat jumlah "Dislike" yang begitu banyak.

Sebelum video ini dimuatnaik, Jake Paul, seorang selebriti Youtube sememangnya sudah mempunyai reputasi yang buruk kerana beberapa video negatif yang dihasilkannya dan abangnya, Logan Paul. Video ini memaparkan Jake Paul rapping mengenai kejayaannya dan mengkritik Youtube dan bekas teman wanitanya.

Justib Bieber merupakan bakat besar pertama yang ditemui melalui platform Youtube apabila seorang produser melihat satu videonya menyanyi. Justin Bieber mencetuskan fenomenanya sendiri dan mempunyai golonga pengikut fanatik yang digelar "Belieber".

Walaupun begitu, ramai pihak menganggap beliau sebenarnya tidaklah begitu bagus malah mendakwa beliau begitu popular kerana ramainya golongan wanita yang tergila-gilakan wajahnya, bukanlah bakat dan suaranya. Selain video lagu Baby ini, beberapa video lagunya yang lain turut mendapat tempias dan jumlah "Dislike" yang tinggi daripada komuniti Youtube.

Agak ironik apabila video yang dihasilkan oleh pihak Youtube sendiri mendapat jumlah "Dislike" yang paling tinggi. Ketika artikel ini ditulis, video yang bertajuk "YouTube Rewind 2018: Everyone Controls Rewind" ini sudahpun menerima 16.2 juta "Dislike".

Video ini memaparkan kompilasi perkara menarik dan mendapat perhatian luas sepanjang tahun 2018. Jadi, bagaimanakah video ini boleh mendapat reaksi negatif daripada orang ramai?

Video ini dikritik kerena tidak memaparkan realiti sebenarnya isu-isu penting yang berlaku sepanjang tahun 2018 contohnya seperti mengabaikan Youtuber terkenal seperti PewDiePie dan tidak memaparkan isu kematian celebriti seperti Stephen Hawking dan banyak lagi.

Pada awal tahun 2018, Youtube juga telah mendapat protes hebat daripada komuniti pencipta video di Youtube yang tidak berpuas hati dengan polisi baru mengenai pendapatan daripada pengiklanan di Youtube. Apabila video ini keluar, komuniti ini memberikan respon "Dislike" terhadap video ini sebagai tanda protes terhadap polisi baru Youtube itu.


Penemuan Kapal Penyeludup Hamba Terakhir di Alabama

Para penyelidik menemui satu penemuan baru terhadap bangkai kapal Clotilda, kapal terakhir yang digunakan untuk menyeludup hamba dari Afrika ke Amerika Syarikat pada tahun 1800an. Pelayaran terakhir oleh kapal itu dikatakan berlaku beberapa dekad selepas Amerika Syarikat mengharamkan penyeludupan hamba dan merangka undang-undang berkaitan mengenainya.

Penemuan bangkai kapal terakhir yang menyeludup hamba dari Afrika ke Amerika Syarikat tersebut disahkan oleh pasukan pengkaji di Alabama pada 22 May 2019.

Suruhanjaya Sejarah Alabama berkata dalam laman Facebook mereka bahawa, selepas "siasatan saintifik selama beberapa tahun," dapat disahkan bahawa bangkai kapal tersebut adalah dari kayu kapal Clotilda 100%.

"Penemuan Clotilda adalah penemuan arkeologi yang luar biasa," kata Lisa Demetropoulos Jones, pengarah eksekutif Suruhanjaya Sejarah Alabama.

"Keturunan dari mangsa kapal Clotilda yang terselamat mengidamkan penemuan ini bertahun lamanya," katanya.

Pada tahun 1860 kapal tersebut beroperasi secara haram selepas Kongres Amerika Syarikat mengharamkan penyeludupan hamba pada tahun 1807. Kapal kayu yang sempit tersebut membawa kira-kira 110 orang dari Kerajaan Dahomey, yang kini dikenali sebagai Benin, Afrika Barat.

Pemilik-pemilik ladang di daerah selatan Amerika memerlukan pekerja tambahan untuk ladang kapas mereka, dan Timothy Meaher, pemilik ladang di Alabama membuat pertaruhan bahawa Clotildamampu membawa sejumlah warga Afrika menyusuri lautan Atlantik, kata sejarawan Natalie S. Robertson.

Clotilda belayar dari sungai Mobile ke Afrika Barat, di mana ia mengambil hamba-hamba di sana dan membawa mereka kembali ke Alabama, sambil mengelak dari pihak berkuasa sepanjang perjalanan.

"Mereka menyeludup orang ramai sepertimana hendak menentang pasukan lawan di dalam sukan," kata Robertson.

Kapal itu dikatakan telah sengaja dipecahkan dan dibakar sejurus ia tiba kembali di perairan utara pelabuhan Mobile Alabama.

Selepas lima tahun penghambaan, dan dengan berakhirnya Perang Saudara, mangsa tidak dapat pulang ke kampung halaman mereka tetapi mempunyai cara untuk membeli tanah kecil di utara Mobile. Mereka menetap dan membina sebuah komuniti di sana, yang dikenali sebagai Africatown pada hari ini.

Perjalanan itu merupakan pelayaran terbaik yang didokumenkan, dengan keterangan saksi yang direkodkan dari mangsa yang masih hidup pada abad ke-20.

Penyelidik menggunakan rekod insurans untuk menentukan saiz unjuran kapal dan ciri-ciri lain, demikian menurut majalah National Geographic yang menyokong usaha mencari kapal itu.

"Kami berhati-hati dengan meletakkan nama di bangkai kapal yang tidak lagi menanggung nama atau sesuatu seperti loceng dengan nama kapal itu," kata ahli arkeologi maritim, James Delgado dalam satu kenyataan. "Tetapi bukti fizikal dan forensik dengan kuat mencadangkan bahawa ini adalah Clotilda."

Seorang wartawan berita tempatan tahun lalu mendapati bangkai kayu yang dikatakan sebagai Clotilda, tetapi ia telah disangkal kesahihannya. Walau bagaimanapun, publisiti itu membantu mencetuskan pencarian baru, yang menemui bangkai kapal kini yang dikenal pasti sebagai kapal Clotilda yang sebenar.


Statistik Ringkas Berkaitan Pelancongan Seluruh Dunia Yang Patut Anda tahu

Pelancongan merupakan salah satu sumber ekonomi negara-negara dunia yang amat penting, apatah lagi di negara kita di mana aktiviti pelancongan merupakan antara penyumbang kepada kekukuhan kewangan ekonomi negara.

Negara kita menjadi antara destinasi pelancongan paling popular di dunia, berada pada kedudukan ke 12 di antara kesemua negara. Itu pada penulis merupakan satu pencapaian yang membanggakan. Walau bagaimanapun, kita tetap tewas pada dua buah negara Asia lain yang agak jauh meninggalkan kita.

Secara amnya, di antara kesemua negara Asia, Malaysia berada pada kedudukan ketiga dan ke 12 dalam perbandingan kesemua negara di dunia.

China jauh mendahului kita dengan kemasukan pelancong seramai lebih 59.27 juta orang pada tahun 2017, dengan Thailand mengekori di belakang dengan penerimaan seramai 32.58 juta orang pelancong.

Negara kita berada di kedudukan ketiga, menerima 26.75 juta orang pelancong dengan Jepun tidak jauh jaraknya, dengan 24.03 juta pelancong memilih Jepun sebagai destinasi pelancongan mereka tahun itu. Senarai kedudukan lima teratas ini disudahi dengan India yang menerima 14.56 juta pelancong pada tahun 2017.

Bagi tahun 2016, lima destinasi pelancongan paling popular di dunia adalah negara Perancis, Amerika Syarikat, Sepanyol, China dan Itali mengikut kedudukan tersebut.

Untuk tahun 2017 pula, negara yang menduduki lima teratas paling popular sebagai destinasi kekal sama namun hanya kedudukannya berubah. Perancis kekal sebagai negara paling popular dengan kedatangan 86.9 juta orang pelancong. Ramai yang nak ke Paris agaknya.

Sepanyol naik satu anak tangga, menduduki tempat kedua dengan 81.8 juta pelancong, Amerika Syarikat ketiga dengan 76.9 juta pelancong diikuti China dan akhirnya Itali dengan 58.3 juta orang keseluruhannya.

5 lagi negara yang melengkapkan 10 negara paling popular di dunia adalah Mexico, United Kingdom, Turki, Jerman dan Thailand.

Menjadi gergasi ekonomi yang sangat digeruni masyarakat barat ketika ini, orang China menjadi pelancong paling banyak berbelanja pada tahun 2017 dengan jumlah keseluruhan perbelanjaan mereka semuanya berjumlah RM1.077 trillion. Menakutkan bukan?

Di tempat kedua, pelancong Amerika Syarikat berbelanja sebanyak RM565.8 biilion semasa melancong pada tahun 2017. Jerman di tempat ketiga dengan RM373.01 billion, pelancong United Kingdom di tangga ke empat dengan RM299.24 billion. Walaupun menjadi destinasi pelancongan paling popular, pelancong Perancis hanya berada di tempat kelima dalam jumlah perbelanjaan dengan nilai RM173.51 billion.

Dapat dilihat di sini kenapa banyak negara cuba sedaya mungkin menarik masuk kedatangan pelancong China ke negara mereka. Selain daripada menjadi salah satu destinasi pelancongan paling popular, mereka juga tidak kedekut berbelanja di mana saja mereka lawati.

Walau bagaimanapun, kedatangan pelancong China juga membawa bermacam stigma serta kisah buruk berkenaan kelakuan mereka yang seakan tidak mempedulikan orang lain, serta tidak faham budaya orang luar.

Apa yang kita boleh harapkan adalah agar kerajaan China dapat mendidik masyarakat mereka supaya lebih memahami tuntutan sosial di mana saja mereka berada, agar kedatangan mereka lebih diterima di mana saja - khasnya di negara kita.